Proposta għal regolament tal-Kunsill jimponi dazju ta’ l-antidumping definittiv fuq l-importazzjonijiet ta’ ċerti pajpijiet u tubi mingħajr sinjal ta’ fejn twaħħlu, tal-ħadid jew ta’ l-azzar, li joriġinaw fil-Kroazja, fir-Rumanija, fir-Russja u fl-Ukraina, li jirrevoka ir-Regolamenti tal-Kunsill (KE) Nru 2320/97 u (KE) Nru 348/2000, li jtemm ir-reviżjoni temporanja u r-reviżjoni ta’ għeluq iż-żmien tad-dazji anti-dumping fuq l-importazzjonijiet ta’ ċerti pajpijiet u tubi mingħajr sinjal ta’ fejn twaħħlu, tal-ħadid jew ta’ l-azzar li mhuwiex liga li joriġinaw, inter alia, fir-Russja u fir-Rumanija, u li jtemm ir-reviżjoni temporanja u r-reviżjoni ta’ għeluq iż-żmien tad-dazji anti-dumping fuq l-importazzjonijiet ta’ ċerti pajpijiet u tubi mingħajr sinjal ta’ fejn twaħħlu, tal-ħadid jew ta’ l-azzar li mhuwiex liga li joriġinaw inter alia fir-Russja u fir-Rumanija u fil-Kroazja u fl-Ukraina /* KUMM/2006/0268 finali */





[pic] | KUMMISSJONI TAL-KOMUNITAJIET EWROPEJ | Brussel 6.6.2006 KUMM(2006) 268 finali Proposta għal REGOLAMENT TAL-KUNSILL jimponi dazju ta’ l-antidumping definittiv fuq l-importazzjonijiet ta’ ċerti pajpijiet u tubi mingħajr sinjal ta’ fejn twaħħlu, tal-ħadid jew ta’ l-azzar, li joriġinaw fil-Kroazja, fir-Rumanija, fir-Russja u fl-Ukraina, li jirrevoka ir-Regolamenti tal-Kunsill (KE) Nru 2320/97 u (KE) Nru 348/2000, li jtemm ir-reviżjoni temporanja u r-reviżjoni ta’ għeluq iż-żmien tad-dazji anti-dumping fuq l-importazzjonijiet ta’ ċerti pajpijiet u tubi mingħajr sinjal ta’ fejn twaħħlu, tal-ħadid jew ta’ l-azzar li mhuwiex liga li joriġinaw, inter alia, fir-Russja u fir-Rumanija, u li jtemm ir-reviżjoni temporanja u r-reviżjoni ta’ għeluq iż-żmien tad-dazji anti-dumping fuq l-importazzjonijiet ta’ ċerti pajpijiet u tubi mingħajr sinjal ta’ fejn twaħħlu, tal-ħadid jew ta’ l-azzar li mhuwiex liga li joriġinaw inter alia fir-Russja u fir-Rumanija u fil-Kroazja u fl-Ukraina (preżentata mill-Kummissjoni) MEMORANDUM TA’ SPJEGAZZJONI 1) IL-KUNTEST TAL-PROPOSTA | Ir-raġunijiet għal u l-għanijiet tal-proposta Din il-proposta tikkonċerna l-applikazzjoni tar-Regolament tal-Kunsill (KE) Nru.. 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea, kif emendat l-aħħar bir-Regolament tal-Kunsill (KE) Nru.. 2117/2005 tal-21 ta’ Diċembru 2005 (“ir-Regolament bażiku”) fil-proċedura li tikkonċerna l-importazzjonijiet ta’ ċerti pajpijiet u tubi mingħajr sinjal ta’ fejn twaħħlu, tal-ħadid jew ta’ l-azzar li joriġinaw fil-Kroazja, fir-Rumanija, fir-Russja u fl-Ukraina. | Il-kuntest ġenerali Din il-proposta qed issir fil-kuntest ta’ l-implimentazzjoni tar-Regolament bażiku, u hija r-riżultat ta’ investigazzjoni li kienet saret skond ir-rekwiżiti sostantivi u proċedurali stabbiliti fir-Regolament bażiku. | Id-dispożizzjonijiet eżistenti fil-qasam tal-proposta M’hemm l-ebda dispożizzjoni eżistenti fil-qasam tal-proposta. | Il-konsistenza mal-politiki u ma’ l-għanijiet l-oħra ta’ l-Unjoni Mhux applikabbli. | 2) IL-KONSULTAZZJONI MAL-PARTIJIET INTERESSATI U L-VALUTAZZJONI TA’ L-IMPATT | Il-konsultazzjoni mal-partijiet interessati Il-partijiet interessati kkonċernati mill-proċedura diġà kellhom il-possibbiltà li jiddefendu l-interessi tagħhom matul l-investigazzjoni, skond id-dispożizzjonijiet tar-Regolament bażiku. | Il-ġbir u l-użu tal-kompetenza | Ma kien hemm l-ebda bżonn ta’ kompetenza esterna. | Il-valutazzjoni ta’ l-impatt Din il-proposta hija r-riżultat ta’ l-implimentazzjoni tar-Regolament bażiku. Ir-Regolament bażiku ma jipprevedix valutazzjoni ġenerali ta’ l-impatt, iżda fih lista eżawrjenti tal-kundizzjonijiet li jridu jiġu vvalutati. | 3) L-ELEMENTI LEGALI TAL-PROPOSTA | Taqsira ta’ l-azzjoni proposta Il-bidu ta’ l-investigazzjoni preżenti, f’Marzu 2005, saret wara lment li tressaq mill-Kumitat għad-Difiża ta’ l-Industrija tat-Tubi ta’ l-Azzar Mingħajr is-Sinjal ta’ Fejn Jitwaħħlu ta’ l-Unjoni Ewropea (‘min qed jagħmel l-ilment’), dwar l-importazzjonijiet ta’ ċerti pajpijiet u tubi mingħajr sinjal ta’ fejn twaħħlu (‘SPT’), tal-ħadid jew ta’ l-azzar, li joriġinaw fil-Kroazja, fir-Rumanija, fir-Russja u fl-Ukraina. Il-prodott konċernat huwa klassifikat taħt il-11-il Kodiċi NM (‘l-ambitu estiż tal-prodott’). Fl-istess waqt il-Kummissjoni bdiet żewġ reviżjonijiet temporanji ex-officio tal-miżuri eżistenti li jkopru 5 mill-11-il Kodiċi NM (‘l-ambitu oriġinali tal-prodott’) kontra r-Russja u r-Rumanija, u kontra l-Kroazja u l-Ukraina minħabba li dawk il-miżuri għandhom jiġu emendati jew revokati jekk il-miżuri se jiġu imposti fuq l-ambitu usa’ tal-prodott ta’ l-investigazzjoni l-ġdida. Instab id-dumping għall-pajjiżi kollha involuti, b’marġnijiet ta’ dumping li jvarjaw minn 11.7% sa 17.8% għar-Rumanija, minn 24.1 % sa 35.8 % għar-Russja, ta’ 29.8 % għall-Kroazja, u minn 12.3 % sa 25.7 % għall-Ukraina. Instab li dan id-dumping jikkawża ħsara materjali lill-produtturi Komunitarji (b’marġnijiet ta’ ħsara ogħla mill-marġnijiet ta’ dumping fil-każijiet kollha). L-interess Komunitarju li jkunu imposti miżuri anti-dumping fuq l-importazzjonijiet ta’ l-SPT mill-erba’ pajjiżi li ssemmew aktar ’il fuq, kien eżaminat u nstab li ma kien hemm l-ebda raġuni konvinċenti għalfejn m’għandhomx jiġu imposti l-miżuri. Fuq il-bażi ta’ li ssemma aktar ’il fuq, huwa propost li jiġu imposti miżuri anti-dumping definittivi fuq l-importazzjonijiet ta’ l-SPT li joriġinaw fil-Kroazja, fir-Rumanija, fir-Russja u fl-Ukraina, u li jiġu mitmuma r-reviżjonijiet temporanji li għaddejjin li ssemmew aktar ’il fuq. L-Istati Membri kienu kkonsultati u appoġġjaw din il-proposta. Huwa propost li l-Kunsill jadotta l-proposta mehmuża għal Regolament li għandu jiġi ppublikat fil-Ġurnal Uffiċjali mill-aktar fis possibbli u mhux aktar tard mit-29 ta’ Ġunju 2006. | Il-bażi legali Ir-Regolament tal-Kunsill (KE) Nru.. 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea, kif emendat l-aħħar bir-Regolament tal-Kunsill (KE) Nru. 2117/2005 tal-21 ta’ Diċembru 2005. | Il-prinċipju ta’ sussidjarjetà Il-proposta taqa’ taħt il-kompetenza esklużiva tal-Komunità. Għaldaqstant il-prinċipju ta’ sussidjarjetà ma japplikax. | Il-prinċipju ta’ proporzjonalità Il-proposta hija konformi mal-prinċipju ta’ proporzjonalità għar-raġuni(jiet) li ġejja(ġejjin). | Il-forma ta’ azzjoni ġiet deskritta fir-Regolament bażiku li ssemma aktar ’il fuq u ma tħalli l-ebda skop għal deċiżjoni nazzjonali. Indikazzjoni ta’ kif il-piż finanzjarju u amministrattiv li jaqa’ fuq il-Komunità, il-gvernijiet nazzjonali, l-awtoritajiet reġjonali u lokali, l-operaturi ekonomiċi u ċ-ċittadini jiġi minimizzat u jinġieb fi proporzjon għal ma’ l-għan tal-proposta, mhix applikabbli. | L-għażla ta’ l-istrumenti | L-istrumenti proposti: ir-Regolament. | Mezzi oħrajn ma jkunux adegwati għar-raġuni(jiet) li ġejja(ġejjin). Ir-Regolament bażiku li jissemma aktar ’il fuq ma jipprevedix għażliet alternattivi. | 4) L-IMPLIKAZZJONI BAġITARJA | Il-proposta m’għandha l-ebda implikazzjoni għall-baġit Komunitarju. | Proposta għal REGOLAMENT TAL-KUNSILL jimponi dazju ta’ l- antidumping definittiv fuq l-importazzjonijiet ta’ ċerti pajpijiet u tubi mingħajr sinjal ta’ fejn twaħħlu, tal-ħadid jew ta’ l-azzar, li joriġinaw fil-Kroazja, fir-Rumanija, fir-Russja u fl-Ukraina, li jirrevoka ir-Regolamenti tal-Kunsill (KE) Nru 2320/97 u (KE) Nru 348/2000, li jtemm ir-reviżjoni temporanja u r-reviżjoni ta’ għeluq iż-żmien tad-dazji anti-dumping fuq l-importazzjonijiet ta’ ċerti pajpijiet u tubi mingħajr sinjal ta’ fejn twaħħlu, tal-ħadid jew ta’ l-azzar li mhuwiex liga li joriġinaw, inter alia, fir-Russja u fir-Rumanija, u li jtemm ir-reviżjoni temporanja u r-reviżjoni ta’ għeluq iż-żmien tad-dazji anti-dumping fuq l-importazzjonijiet ta’ ċerti pajpijiet u tubi mingħajr sinjal ta’ fejn twaħħlu, tal-ħadid jew ta’ l-azzar li mhuwiex liga li joriġinaw inter alia fir-Russja u fir-Rumanija u fil-Kroazja u fl-Ukraina IL-KUNSILL TA’ L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, Wara li kkunsidra r-Regolament tal-Kunsill (KE) Nru. 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea[1] (‘ir-Regolament bażiku’), u partikolarment l-Artikoli 8, 9, 11(2) u 11(3) tiegħu, Wara li kkunsidra l-proposta mressqa mill-Kummissjoni wara li kkonsultat lill-Kumitat Konsultattiv, Billi: 1. IL-PROĊEDURA 1.1 Il-bidu (1) Fil-31 ta’ Marzu 2005, permezz ta’ avviż (‘avviż tal-bidu’) ippubblikat fil-Ġurnal Uffiċjali ta’ l-Unjoni Ewropea[2], il-Kummissjoni ħabbret il-bidu ta’ proċedura ta’ anti-dumping , dwar importazzjonijiet fil-Komunità ta’ ċerti pajpijiet u tubi mingħajr sinjal ta’ fejn twaħħlu (‘SPT’), tal-ħadid jew ta’ l-azzar (‘l-ambitu estiż tal-prodott’) li joriġinaw fil-Kroazja, fir-Rumanija, fir-Russja u fl-Ukraina, u l-bidu ta’ żewġ reviżjonijiet temporanji ta’ dazji anti-dumping fuq l-importazzjonijiet ta’ l-SPT tal-ħadid jew ta’ l-azzar li mhuwiex liga (‘l-ambitu oriġinali tal-prodott’) li joriġinaw, inter alia, fir-Russja u fir-Rumanija, u fil-Kroazja u fl-Ukraina. (2) Il-proċedura ta’ anti-dumping inbdiet wara li fl-14 ta’ Frar 2005 tressaq lment mill- Kumitat għad-Difiża ta’ l-Industrija tat-Tubi ta’ l-Azzar Mingħajr is-Sinjal ta’ Fejn Jitwaħħlu ta’ l-Unjoni Ewropea (‘min qed jagħmel l-ilment’), f’isem il-produtturi li jirrappreżentaw proporzjon kbir, f’dan il-każ aktar minn 50 %, tal-produzzjoni Komunitarja totali ta’ l-ambitu estiż tal-prodott. L-ilment kien fih evidenza ta’ dumping tal-prodott imsemmi, kif ukoll ta’ ħsara materjali li tirriżulta minnu, u li tqieset biżżejjed sabiex tkun iġġustifikata l-bidu ta’ proċedura. (3) Ir-reviżjonijiet temporanji nbdew mill-Kummissjoni fuq inizjattiva tagħha stess, skond l-Artikolu 11(3) tar-Regolament tal-Kunsill (KE) Nru. 384/96 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (ir-‘Regolament bażiku’)[3], sabiex titqies kwalunkwe emenda jew revoka neċessarja tal-miżuri anti-dumping definittivi imposti mir-Regolamenti tal-Kunsill (KE) Nru. 2320/97[4] u 348/2000[5] fuq l-importazzjonijiet ta’ l-ambitu oriġinali tal-prodott minn, inter alia, il-Kroazja, ir-Rumanija, ir-Russja u l-Ukraina (‘il-miżuri definittivi’). Jekk jiġi ddeterminat li l-miżuri jridu jkunu imposti fuq l-ambitu estiż tal-prodott, tista’ tinqala’ l-emenda jew ir-revoka neċessarja minħabba l-fatt li l-prodotti li fuqhom ġew imposti l-miżuri bir-Regolamenti tal-Kunsill (KE) Nru. 2320/97 u 348/2000, jaqgħu fl-ambitu estiż tal-prodott. 1.2 Il-miżuri fis-seħħ fuq l-ambitu oriġinali tal-prodott (4) Ir-Regolament (KE) Nru. 2320/97 impona dazji anti-dumping fuq l-importazzjonijiet ta’ l-ambitu oriġinali tal-prodott li joriġinaw, inter alia , fir-Rumanija u fir-Russja. Permezz tad-Deċiżjonijiet 97/790/KE[6] u 2000/70/KE[7], ġew aċċettati impenji mingħand esportaturi, inter alia , fir-Rumanija u fir-Russja. Permezz tar-Regolament (KE) Nru. 1322/2004[8], bħala kwistjoni ta’ prudenza b’rabta ma’ l-imġiba anti-kompetittiva ta’ ċerti produtturi Komunitarji fl-imgħoddi, ġie deċiż li ma jiġux applikati aktar il-miżuri fis-seħħ fuq l-importazzjonijiet ta’ l-ambitu oriġinali tal-prodott mir-Rumanija u mir-Russja[9]. Il-premessa 20 ta’ l-istess Regolament ikkonfermat li r-reviżjonijiet temporanji u dawk ta’ skadenza, li nbdew f’Novembru 2002[10], għadhom għaddejjin sakemm ikunu disponibbli sejbiet ġodda ħalli tkun permessa valutazzjoni għall-futur fuq il-bażi ta’ data ġdida li fi kwalunkwe każ ma tistax tiġi affettwata mill-kondotta anti-kompetittiva. (5) Wara investigazzjoni ta’ reviżjoni li saret skond l-Artikolu 11(3) tar-Regolament bażiku, il-Kunsill, permezz ta’ Regolament (KE) Nru. 258/2005[11], emenda l-miżuri definittivi imposti bir-Regolament (KE) Nru. 348/2000, irrevoka l-possibbiltà ta’ eżenzjoni mid-dazji provduti fl-Artikolu 2 ta’ l-istess Regolament, u impona dazju ta’ l- antidumping ta’ 38.8% fuq l-importazzjonijiet ta’ l-ambitu oriġinali tal-prodott mill-Kroazja, u dazju ta’ l- antidumping ta’ 64.1% fuq l-importazzjonijiet ta’ l-ambitu oriġinali tal-prodott mill-Ukraina, bl-eċċezzjoni ta’ l-importazzjonijiet minn Dnepropetrovsk Tube Works (‘DTW’) li huma soġġetti għal dazju ta’ l- antidumping ta’ 51.9 %. (6) Permezz tad-Deċiżjoni 2005/133/KE[12], il-Kummissjoni ssospendiet parzjalment il-miżuri definittivi għal perjodu ta’ disa’ xhur, b’seħħ mit-18 ta’ Frar 2005. Is-sospensjoni parzjali ġiet estiża għal perjodu ieħor ta’ sena permezz tar-Regolament tal-Kunsill (KE) Nru. 1866/2005[13]. Għaldaqstant, id-dazji fis-seħħ huma dawk stabbiliti permezz tar-Regolament tal-Kunsill (KE) Nru. 348/2000, jiġifieri, 23 % għall-Kroazja u 38.5 % għall-Ukraina. 1.3 Il-miżuri provviżorji (7) Minħabba l-bżonn li jiġu eżaminati aktar ċerti aspetti ta’ l-investigazzjoni, u anki minħabba l-interrelazzjoni bejn ir-reviżjonijiet temporanji u dawk ta’ skadenza, li li jissemmew fit-taqsima 1.2 t’aktar ’il fuq, ġie deċiż li titkompla l-investigazzjoni mingħajr l-impożizzjoni tal-miżuri provviżorji. 1.4 Il-partijiet ikkonċernati mill-proċedura (8) B’mod uffiċjali l-Kummissjoni informat lill-produtturi li jesportaw fil-Kroazja, fir-Rumanija, fir-Russja u fl-Ukraina, lill-importaturi/kummerċjanti, lill-utenti, lill-fornituri u lill-assoċjazzjonijiet li kien magħruf li huma kkonċernati, lir-rappreżentanti tal-pajjiżi li jesportaw ikkonċernati, u lill-produtturi Komunitarji li qed jagħmlu l-ilment u lill-produtturi Komunitarji l-oħrajn li kien magħruf li huma kkonċernati bil-bidu tal-proċedura. Il-partijiet interessati ngħataw l-opportunità li jressqu l-opinjonijiet tagħhom bil-miktub u li jitolbu smigħ fil-terminu stabbilit fl-avviż tal-bidu. (9) Minħabba n-numru kbir ta’ produtturi li jesportaw Russi u Ukraini li ġew elenkati fl-ilment, in-numru kbir ta’ importaturi Komunitarji tal-prodott ikkonċernat u n-numru kbir ta’ produtturi Komunitarji li appoġġjaw l-ilment, fl-avviż tal-bidu ġie previst l-użu ta’ teħid ta’ kampjuni għad-determinazzjoni tad- dumping u tal-ħsara, skond l-Artikolu 17 tar-Regolament bażiku. (10) Sabiex il-Kummissjoni tkun tista’ tiddeċiedi jekk hemmx bżonn tat-teħid ta’ kampjuni u, jekk iva, sabiex tagħżel kampjun, il-produtturi li jesportaw Russi u Ukraini, u l-importaturi Komunitarji u l-produtturi Komunitarji ntalbu jippreżentaw irwieħhom quddiem il-Kummissjoni, u jipprovdu, kif ġie speċfikat fl-avviż tal-bidu, informazzjoni bażika dwar l-attivitajiet tagħhom li għandhom x’jaqsmu mal-prodott ikkonċernat waqt il-perjodu ta’ investigazzjoni (mill-1 ta’ Jannar 2004 sal-31 ta’ Diċembru 2004). 1.4.1 It-teħid ta’ kampjuni ta’ l-esportaturi/tal-produtturi (11) Wara li ġiet eżaminata l-informazzjoni li tressqet mill-produtturi li jesportaw Russi u Ukraini, u minħabba l-fatt li fiż-żewġ pajjiżi l-maġġoranza tal-kumpaniji huma parti minn gruppi produtturi kbar, ġie deċiż li fir-rigward tar-Russja u ta’ l-Ukraina ma kienx hemm bżonn ta’ teħid ta’ kampjuni. 1.4.2 It-teħid ta’ kampjuni ta’ l-industrija u ta’ l-importaturi Komunitarji (12) Fir-rigward tal-produtturi Komunitarji, skond l-Artikolu 17 tar-Regolament bażiku, intagħżel kampjun fuq il-bażi ta’ l-ikbar volum rappreżentattiv tal-produzzjoni u tal-bejgħ tal-produtturi Komunitarji, li jista’ jkun investigat b’mod raġonevoli fiż-żmien disponibbli. Fuq il-bażi ta’ l-informazzjoni li waslet mill-produtturi Komunitarji, il-Kummissjoni għażlet ħames kumpaniji li jinsabu f’erba’ Stati Membri differenti. Wieħed mill-produtturi Komunitarji li kien parti mill-kampjun oriġinali, sussegwentement ma kkooperax u ġie sostitwit bi produttur Komunitarju ieħor. F’termini ta’ volum ta’ produzzjoni, il-ħames kumpaniji li ttieħdu bħala kampjun, kienu jirrappreżentaw 49 % tal-produzzjoni Komunitarja totali. Skond l-Artikolu 17(2) tar-Regolament bażiku, il-partijiet ikkonċernati ġew ikkonsultati u ma kellhom l-ebda oġġezzjoni. Barra minn hekk, il-produtturi Komunitarji li baqa’ ntalbu jipprovdu ċerta data ġenerali għall-analiżi tal-ħsara. Minħabba n-numru żgħir ta’ risposti li waslu mingħand l-importaturi, ġie deċiż li ma kienx hemm bżonn li jittieħed kampjun ta’ l-importaturi. 1.5 Il-formoli b’talbiet għal trattament ta’ ekonomija tas-suq/trattament individwali (13) Sabiex il-produtturi li jesportaw fl-Ukraina, jekk ikunu jixtiequ dan, jitħallew iressqu talba għal trattament ta’ ekonomija tas-suq (‘MET’) jew trattament individwali (‘IT’), il-Kummissjoni bagħtet formoli b’talbiet, lill-produtturi li jesportaw Ukraini li kien magħruf li huma kkonċernati. It-talbiet għall-MET, jew għall-IT f’każ li l-investigazzjoni tistabbilixxi li ma jilħqux il-kundizzjonijiet għall-MET, waslu mingħand tliet gruppi ta’ produtturi li jesportaw u l-kumpaniji relatati tagħhom. 1.6 Il-kwestjonarji (14) Il-Kummissjoni bagħtet kwestjonarji lill-partijiet kollha li kien magħruf li huma kkonċernati, u lill-kumpaniji l-oħra kollha li ppreżentaw irwieħhom quddiem il-Kummissjoni fl-iskadenzi ffissati fl-avviż tal-bidu. Waslu risposti mingħand tliet produtturi li jesportaw Rumeni flimkien maż-żewġ kumpaniji relatati tagħhom, żewġ gruppi ta’ produtturi li jesportaw Russi flimkien mal-ħames kumpaniji relatati tagħhom, li tlieta minnhom jinsabu fil-Komunità, u tliet gruppi ta’ produtturi li jesportaw Ukraini u l-kumpaniji relatati tagħhom. Waslu wkoll risposti għall-kwestjonarji mingħand ħames produtturi Komunitarji. Għalkemm sitt importaturi rrispondew għall-formola tat-teħid ta’ kampjuni, tlieta biss ikkooperaw billi taw risposta sħiħa għall-kwestjonarju. Importatur ieħor qabel li jkollu żjara ta’ verifika fl-uffiċji tiegħu, minkejja l-fatt li ma tawx risposta għall-kwestjonarju. (15) Il-Kummissjoni fittxet u vverifikat l-informazzjoni kollha li qieset neċessarja għall-fini ta’ determinazzjoni tad- dumping , tal-ħsara li rriżultat kif ukoll ta’ l-interess Komunitarju. Saru żjarat ta’ verifika fl-uffiċji tal-kumpaniji li ġejjin: Il-produtturi Komunitarji -Dalmine S.p.A., Bergamo, l-Italja -Rohrwerk Maxhütte GmbH, Sulzbach-Rosenberg, il-Ġermanja -Tubos Reunidos S.A., Amurrio, Spanja -Vallourec & Mannesmann France S.A., Boulogne Billancourt, Franza -V & M Deutschland GmbH, Düsseldorf, il-Ġermanja Il-produtturi li jesportaw fir-Rumanija -S.C. Artrom S.A., Slatina -S.C. Silcotub S.A., Zalau -S.C. Mittal Steel Roman S.A., Roman Il-produtturi li jesportaw fir-Russja -Volzhsky Pipe Works Open Joint Stock Company (‘Volzhsky’), Volzhsky -Joint Stock Company Taganrog Metallurgical Works (‘Tagmet’), Taganrog -Joint Stock Company Pervouralsky Novotrubny Works (‘Pervouralsky’), Pervouralsk -Joint Stock Company Chelyabinsk Tube Rolling Plant (‘Chelyabinsk’), Chelyabinsk Il-kumpanija relatata fir-Russja -CJSC Trade House TMK, Moska Il-produtturi li jesportaw fl-Ukraina -CJSC Nikopolsky Seamless Tubes Plant Niko Tube, Nikopol -CJSC Nikopol Steel Pipe Plant Yutist (Yutist), Nikopol -OJSC Dnepropetrovsk Tube Works (DTW), Dnepropetrovsk -OJSC Nizhnedneprovsky Tube Rolling Plant (NTRP), Dnepropetrovsk Il-kummerċjant relatat fl-Ukraina -SPIG Interpipe, Dnepropetrovsk, relatat man-NTRP u man-Niko Tube Il-kummerċjant relatat fl-Iżvizzera -SEPCO S.A., Lugano, relatat man-NTRP u man-Niko Tube L-imporatur relatat -Sinara Handel GmbH, Köln, relatat ma’ l-Artrom L-importaturi mhux relatati -Thyssen Krupp Energostal S.A., Torun, il-Polonja -Assotubi S.P.A., Cesena, l-Italja -Bandini Sider S.R.L., Imola, l-Italja 1.7 Il-perjodu ta’ investigazzjoni (16) L-investigazzjoni tad- dumping u tal-ħsara kopriet il-perjodu mill-1 ta’ Jannar 2004 sal-31 ta’ Diċembru 2004 (il-‘perjodu ta’ investigazzjoni’ jew ‘IP’). L-eżami tat-tendenzi rilevanti għall-valutazzjoni tal-ħsara kopriet il-perjodu mill-1 ta’ Jannar 2001 sat-tmiem l-IP (‘il-perjodu meqjus’). 2. IL-PRODOTT IKKONĊERNAT U L-PRODOTT SIMILI 2.1 Il-prodott ikkonċernat (17) Il-prodott ikkonċernat huwa ċerti pajpijiet u tubi mingħajr sinjal ta’ fejn twaħħlu (‘SPT’) tal-ħadid jew ta’ l-azzar, b’qasma ċirkolari, b’dijametru estern li ma jeċċedix l-406.4 mm, b’Valur Ekwivalenti għall-Karbonju (CEV) li ma jeċċedix iż-0.86 skond il-formula u l-analiżi kimika ta’ l-Istitut Internazzjonali tas-Saldatura (IIW). Fil-preżent, il-prodott ikkonċernat huwa klassifikat taħt il-Kodiċijiet NM ex 7304 10 10, ex 7304 10 30, ex 7304 21 00, ex 7304 29 11, ex 7304 31 80, ex 7304 39 58, ex 7304 39 92, ex 7304 39 93, ex 7304 51 89, ex 7304 59 92 u ex 7304 59 93[14](il-kodiċijiet TARIC 7304 10 10 20, 7304 10 30 20, 7304 21 00 20, 7304 29 11 20, 7304 31 80 30, 7304 39 58 30, 7304 39 92 30, 7304 39 93 20, 7304 51 89 30, 7304 59 92 30 u 7304 59 93 20). (18) Il-prodott ikkonċernat jintuża f’varjetà wiesgħa ta’ applikazzjonijiet, bħal pajpijiet tal-linja (line pipes) għat-trasport tal-likwidi, għall-palanki fl-industrija tal-kostruzzjoni, għal użi mekkaniċi, għal tubi tal-gass, għal tubi tal-bojlers, u għall- oil and country tubular goods (‘OCTG’) għat-tħaffir, għall-kejsing u għat-tubi għall-industrija taż-żejt. (19) Fil-mument tal-konsenja tagħhom għand l-utenti, l-SPT jieħdu forom ferm differenti. Jistgħu jkunu eż. iggalvanizzati, bil-kamin, ikkonsenjati bħala tubi ħodor (jiġifieri mingħajr l-ebda trattament bis-sħana), bi truf speċjali, b’qasmiet differenti, u maqtugħin skond qies jew le. M’hemm l-ebda qies standard iġġeneralizzat għat-tubi, li jispjega għaliex il-parti l-kbira ta’ l-SPT isiru fuq l-ordni tal-klijenti. L-SPT normalment ikunu konnessi permezz tas-saldatura. Madankollu, f’każijiet partikolari dawn jistgħu jiġu konnessi bil-kamin tagħhom jew jintużaw waħidhom, għalkemm xorta jibqgħu li jistgħu jiġu ssaldjati. L-investigazzjoni wriet li l-SPT kollha jaqsmu l-istess karatteristiċi bażiċi fiżiċi, kimiċi u tekniċi u l-istess użi bażiċi. (20) Id-definizzjoni ta’ l-ambitu tal-prodott ta’ din il-proċedura ġiet ikkontestata minn uħud mill-partijiet interessati. L-ewwelnett, uħud mill-partijiet allegaw li wħud mit-tipi ta’ prodott li ġew inklużi fid-deskrizzjoni tal-prodott, għandhom karatteristiċi bażiċi mekkaniċi u kimiċi differenti (ara l-premessi (21) sa (26)). It-tieni, diversi pretensjonijiet sfidaw l-użu tal-kriterju li jista’ jiġi ssaldjat u l-limitu tas-CEV li huma marbuta flimkien (ara l-premessi (27) sa (36)). Barra minn hekk, parti waħda talbet illi dawk li jissejħu l-‘SPT iċċertifikati’ għandhom ikunu eżentati mill-ambitu tal-prodott (ara l-premessa (37)). Il-karatteristiċi bażiċi fiżiċi, kimiċi u tekniċi u l- użi aħħarija l-oħra (21) Ġie allegat li wħud mit-tipi ta’ prodott li ġew inklużi fid-deskrizzjoni tal-prodott, primarjament l-OCTG u t-tubi tal-gass, għandhom karatteristiċi bażiċi mekkaniċi u kimiċi u użi aħħarija differenti meta pparagunati ma’ l-SPT l-oħra, u ma jkunux jistgħu jitbiddlu ma’ xulxin. (22) Il-prodott kif iddefinit, jikkonsisti f’tipi ta’ prodott differenti. Madankollu, it-tipi ta’ prodott li jaqgħu f’segmenti differenti (inklużi t-tarf tal-qiegħ u tarf tal-quċċata) se jitqiesu bħala li jifformaw prodott wieħed jekk ma jkun hemm l-ebda linja diviżorja ċara bejn is-segmenti differenti, jiġifieri, jekk hemm xi trikkib u kompetizzjoni bejn is-segmenti li jmissu ma’ xulxin. Dan huwa l-każ fil-proċedura preżenti, minħabba li tressqet evidenza li t-tubi ta’ materjal li huwa liga (alloyed) u dawk ta’ materjal li mhuwiex liga (non-alloy) li ġew soġġetti għal investigazzjoni, setgħu jintużaw għall-istess użi aħħarija, u li m’hemm l-ebda linja diviżorja ċara ġewwa kemm il-kategoria tat-tubi ta’ materjal li mhuwiex liga u kemm f’dawk tat-tubi ta’ materjal li huwa liga. (23) Fir-rigward ta’ l-OCTG u tat-tubi tal-gass, l-investigazzjoni wriet li, inter alia , dawn għandhom karatteristiċi kimiċi komparabbli għat-tipi ta’ SPT li jifdal, minħabba li jaqgħu fil-limitu tas-CEV ta’ 0.86. Barra minn hekk, jaqsmu karatteristiċi bażiċi oħra mat-tipi ta’ prodotti li jifdal, bħad-dijametru estern u l-ħxuna tal-materjal. (24) Safejn huma kkonċernati l-użi aħħarija ta’ l-OCTG u tat-tubi tal-gass, ċerti produtturi li jesportaw argumentaw li l-OCTG u t-tubi tal-gass għandhom jintużaw f’applikazzjonijiet differenti u ma jistgħux jitbiddlu mat-tipi ta’ SPT li jifdal. Minn dan il-lat, instab li l-OCTG b’tarf sempliċi li bħalissa jiġu kklassifikati taħt il-Kodiċi NM 7304 21 00 u li jintużaw fis-settur tal-kostruzzjoni, jistgħu jitbiddlu ma’ tubi ta’ l-azzar li mhuwiex liga oħra li bħalissa jiġu kklassifikati taħt il-Kodiċi NM 7304 39 58. Għaldaqstant hemm għall-inqas trikkib parzjali fir-rigward ta’ l-użu aħħari tat-tipi differenti ta’ SPT. (25) Fuq il-bażi ta’ dak li ssemma aktar ’il fuq, il-pretensjoni li, fuq naħa waħda, l-OCTG u t-tubi tal-gass, u fuq in-naħa l-oħra, it-tipi l-oħra ta’ SPT ma jistgħux jitbiddlu ma’ xulxin, ġiet rifjutata. Is-CEV huwa karatteristika kimika tal-prodott (26) Produttur li jesporta ieħor qal li s-CEV mhux karatteristika kimika tal-prodott ladarba mhux direttament marbut mal-kompożizzjoni kimika ta’ l-SPT, iżda huwa funzjoni tagħha. Filwaqt li huwa veru li s-CEV huwa r-riżultat ta’ formula, il-formula hija direttament marbuta mal-kompożizzjoni kimika tal-prodott u tippermetti paragun bejn gradi differenti ta’ azzar fir-rigward ta’ kemm jista’ jiġi ssaldjat. Is-CEV mhux marbut la ma kwalunkwe karatteristika teknika jew ma kwalunkwe karatteristika mekkanika ta’ l-azzar, u jiddependi biss fuq il-kompożizzjoni kimika tiegħu. Fuq din il-bażi, qed jitqies li s-CEV huwa karatteristika kimika tal-prodott, u għalhekk din il-pretensjoni ġiet rifjutata. Kemm jista’ jiġi ssaldjat bħala kriterju mhux adattat biex ikun iddeterminat l-ambitu tal-prodott (27) Uħud mill-partijiet argumentaw li l-kriterju ta’ kemm prodott jista’ jiġi ssaldjat bħala tali hija proprjetà mhux rilevanti għall-prodott ikkonċernat minħabba li parti sinifikanti mill-prodotti inklużi fl-ambitu tal-prodott (tubi bil-kamin u tubi OCTG) jingħad li li qatt ma ġew issaldjati. Għaldaqstant intqal illi billi jintuża kemm jista’ jiġi ssaldjat bħala kriterju, b’mod artifiċjali prodotti differenti kienu qed jitqiesu bħala prodott wieħed. (28) L-ewwelnett ta’ min jinnota li kemm prodott jista’ jiġi ssaldjat hija tabilħaqq karatteristika kimika u teknika komuni għall-SPT kollha (minħabba li tiddependi fuq il-kompożizzjoni kimika ta’ l-azzar u tiddetermina kemm jista’ jiġi ssaldjat). Peress li l-parti l-kbira ta’ l-SPT jiġu konnessi bl-issaldjar, huwa fattur essenzjali għad-definizzjoni tal-prodott. It-tieni, fir-rigward tat-tubi bil-kamin u ta’ l-OCTG li s-soltu jistgħu ma jkunux issaldjati, l-investigazzjoni wriet li minkejja dan jibqgħu jistgħu jiġu ssaldjati u għalhekk jaqsmu wkoll din il-karatteristika bażika kimika u teknika. Barra minn hekk, mhux eskluż li l-SPT bil-kamin jew li jistgħu jiġu mogħnija b’kamin, kif ukoll l-OCTG, għandhom jiġu ttrasformati f’SPT li jistgħu jiġu ssaldjati b’azzjoni sempliċi ta’ tneħħija. B’mod partikolari, fir-rigward ta’ l-OCTG, hemm evidenza li l-istess tubu jista’ jiġi kklassifikat taħt żewġ kategoriji differenti (u anki Kodiċijiet NM) sempliċement skond l-użu aħħari tiegħu, jiġifieri l-użu fl-industrija tal-kostruzzjoni jew tat-tħaffir għaż-żejt. Fl-aħħarnett, instab illi ċerti importazzjonijiet mill-pajjiżi kkonċernati li kienu kklassifikati bħala OCTG ma kinux intużaw fis-settur taż-żejt/tal-gass. (29) Esportatur qal li skond in-Normi Ewropej, grad ta’ l-azzar wieħed biss huwa xieraq għat-tubi li jistgħu jiġu mogħnija b’kamin, u għalhekk dawn il-prodotti jistgħu jintgħażlu minn SPT oħrajn. Madanakollu, l-analiżi tan-normi differenti li jeżistu għall-OCTG b’mod partikolari wriet li m’hemmx grad ta’ azzar uniku li jista’ jintuża biex jiġu prodotti tubi li jistgħu jiġu mogħnija b’kamin. (30) Minħabba dak li ssemma aktar ’il fuq, kemm SPT jistgħu jiġu ssaldjati jitqies bħala kriterju adattat sabiex ikun iddeterminat l-ambitu tal-prodott. Għalhekk l-argument illi d-definizzjoni proposta tal-prodott qed tiġbor flimkien b’mod artifiċjali prodotti differenti ġie rrifjutat. Il-livell tas-CEV mhux adegwat sabiex jiġi ddeterminat kemm l-SPT jistgħu jiġu ssaldjati (31) Intqal li l-użu tal-livell tas-CEV mhux kriterju li jippermetti li jiġi ddefinit l-ambitu tal-prodott għaliex ma jkunx kriterju adattat sabiex jiġi ddeterminat kemm tipi differenti ta’ SPT jistgħu jiġu ssaldjati. (32) L-investigazzjoni wriet li s-CEV huwa tabilħaqq indikatur li fl-istess ħin huwa direttament marbut mal-kompożizzjoni kimika ta’ l-azzar u ma’ kemm jista’ jiġi ssaldjat. CEV għoli mhux biss ifisser li l-azzar fih iktar karbonju u/jew ligi, iżda jfisser ukoll li l-azzar huwa inqas faċli li jiġi ssaldjat. Min-naħa l-oħra, CEV aktar baxx ifisser illi l-azzar fih inqas karbonju u/jew ligi u huwa aktar faċli li jiġi issaldjat. Fi kliem ieħor, livelli differenti ta’ CEV jeħtieġu kundizzjonijiet differenti għall-issaldjar. Azzar b’livell ta’ CEV ta’ 0.86 diġa’ se jkun jeħtieġ kundizzjonijiet speċjali għall-issaldjar u għaldaqstant, normalment ma jiġix issaldjat. B’hekk, ladarba s-CEV huwa indikatur ta’ kemm jista’ jiġi ssaldjat, il-livell tal-CEV tqies bħala kriterju rilevanti sabiex jiġi ddeterminat l-ambitu tal-prodott. (33) Produttur li jesporta qal illi s-CEV huwa biss wieħed minn ħafna karatteristiċi kimiċi, tekniċi u mekkaniċi ta’ l-azzar, u għalhekk ma jistax jintuża waħdu sabiex jiġi ddefinit l-ambitu tal-prodott. F’dan ir-rigward ta’ min jinnota li s-CEV jitqies bħala kriterju adattat biex jiġi ddeterminat l-ambitu tal-prodott. Barra minn hekk, kif turi d-definizzjoni tal-prodott, is-CEV mhux l-uniku kriterju użat. Fl-aħħar iżda mhux l-inqas, il-komparabbiltà tat-tipi tal-prodott sar fuq bażi aktar dettaljata, fejn tqiesu diversi karatteristiċi tal-prodott (eż. id-dimensjonijiet u t-trattament bis-sħana). Is-CEV ta’ 0.86 kien stabbilit b’mod arbitrarju (34) Barra minn hekk, uħud mill-partijiet interessati allegaw li l-livell ta’ CEV ta’ 0.86 kien stabbilit b’mod arbitrarju minħabba li l-limitu għal kemm jista’ jiġi ssaldjat b’mod faċli għandu jkun inqas minn 0.86. Madankollu, il-valur tas-CEV ta’ 0.86 mhux marbut mal-kunċett kemm jista’ jiġi ssaldjat b’mod faċli. Tabilħaqq, l-industrija Komunitarja li qed tagħmel l-ilment, argumentat u provdiet evidenza li jirrappreżenta l-valur massimu ta’ CEV għal azzar li mhuwiex liga li jista’ jintuża għall-SPT skond in-normi Ewropej. (35) Għalhekk, ġie konkluż li kemm l-użu tas-CEV kif ukoll il-livell iddefinit ta’ 0.86 jolqtu firxa ta’ prodotti li jistgħu jitqiesu bħala prodott wieħed, għalkemm jiġu esklużi mid-definizzjoni, pereżempju, stainless steel jew tubi tal-bolbering li għandhom valuri tas-CEV ogħla minn 0.86. (36) Fuq il-bażi ta’ dak li ssemma aktar ’il fuq, il-livell tas-CEV kif propost mill-applikant, inżamm fid-definizzjoni tal-prodott ikkonċernat. L-“SPT iċċertifikati” (37) Wieħed mill-importaturi fil-Komunità qal li dawk li jissejħu SPT “iċċertifikat” m’għandhom jaqgħu fl-ambitu tal-prodott. Dawn l-SPT jiġu prodotti skond proċedura ċċertifikata li ġiet approvata mill-Ministeru Taljan għax-Xogħlijiet Pubbliċi u li ntużat f’xogħlijiet ta’ konsolidazzjoni fi proġetti ta’ kostruzzjoni fl-Italja. Madanakollu, ġie stabbilit li t-tipi kollha tal-prodott ikkonċernat, inklużi l-SPT iċċertifikati, kellhom l-istess katteristiċi bażiċi fiżiċi, kimiċi u tekniċi u l-istess użi aħħarija. Ma nstabet l-ebda evidenza li għandha tippermetti li jiġi konkluż li dawn it-tubi ċċertifikati għandhom ikunu prodott differenti, u għalhekk għandhom jiġu esklużi mill-ambitu tal-miżuri (u l-kumpanija lanqas ma pprovdiet evidenza ta’ din ix-xorta). Għalhekk din il-pretensjoni ġiet rifjutata. (38) Fuq il-bażi ta’ dak li ssemma aktar ’il fuq, ġie konkluż li l-SPT kollha, minkejja t-tipi differenti possibbli ta’ prodott, jikkostitwixxu prodott wieħed għall-fini ta’ din il-proċedura għaliex għandhom l-istess karatteristiċi bażiċi fiżiċi, kimiċi u tekniċi, kif ukoll l-istess użi bażiċi. 2.2 Il-prodotti simili (39) Il-prodott esportat lejn il-Komunità mill-Kroazja, mir-Rumanija, mir-Russja u mill-Ukraina, il-prodott li sar u nbiegħ fis-suq domestiku ta’ dawn il-pajjiżi kif ukoll il-prodott li sar u nbiegħ fil-Komunità mill-produtturi Komunitarji nstab li kellhom l-istess karatteristiċi bażiċi fiżiċi, kimiċi u tekniċi, kif ukoll l-istess użi, u għaldaqsant tqiesu bħala prodotti simili fi ħdan it-tifsira ta’ l-Artikolu 1(4) tar-Regolament bażiku. 3. ID- DUMPING 3.1. Il-metodoloġija ġenerali (40) Il-metodoloġija ġenerali li ġiet stabbilita aktar ’il quddiem, ġiet applikata għall-produtturi li jesportaw kollha li kkooperaw tal-Kroazja, tar-Rumanija, tar-Russja, kif ukoll għal produtturi li jesportaw li kkooperaw Ukraini li ngħataw l-MET. Il-preżentazzjoni tas-sejbiet dwar id- dumping għal kull wieħed mill-pajjiżi kkonċernati, għaldaqstant, tiddeskrivi biss dak li huwa speċifiku għal kull pajjiż li qed jesporta. 3.1.1. Il-valur normali (41) Skond l-Artikolu 2(2) tar-Regolament bażiku, għal kull produttur li qed jesporta li kkopera l-ewwel ġie eżaminat jekk il-bejgħ domestiku tiegħu tal-prodott ikkonċernat kienx rappreżentattiv, jiġifieri jekk il-volum totali ta’ bejgħ ta’ din ix-xorta rrappreżentax mill-inqas 5% tal-volum totali ta’ bejgħ mill-esportazzjoni tal-produttur lejn il-Komunità. Sussegwentement, il-Kummissjoni identifikat dawk it-tipi tal-prodott ikkonċernat li nbiegħu fis-suq domestiku mill-kumpaniji li għandhom bejgħ domestiku rappreżentattiv totali li kien identiku għal jew direttament komparabbli mat-tipi mibjugħa għall-esportazzjoni lejn il-Komunità. (42) Għal kull tip mibjugħ mill-produtturi li jesportaw fis-suq domestiku tagħhom u li nstab li kien direttament komparabbli mat-tip tal-prodott ikkonċernat mibjugħ għall-esportazzjoni lejn il-Komunità, kien stabbilit jekk il-bejgħ domestiku kienx rappreżentattiv b’mod suffiċjenti għall-finijiet ta’ l-Artikolu 2(2) tar-Regolament bażiku. Il-bejgħ domestiku ta’ tip partikolari tal-prodott ikkonċernat tqies bħala rappreżentattiv b’mod suffiċjenti meta l-volum totali tal-bejgħ domestiku ta’ dak it-tip matul l-IP irrappreżenta 5% jew aktar tal-volum totali ta’ bejgħ tat-tip komparabbli tal-prodott ikkonċernat esportat lejn il-Komunità. (43) Sussegwentement, kien eżaminat jekk kull tip ta’ prodott ikkonċernat mibjugħ domestikament fi kwantitajiet rappreżentattivi jistax jitqies bħala li qed jinbiegħ waqt il-kummerċ normali skond l-Artikolu 2(4) tar-Regolament bażiku, billi ġie stabbilit il-proporzjon ta’ bejgħ profitabbli lil klijenti indipendenti fis-suq domestiku tat-tip ta’ prodott ikkonċernat. (44) F’każijiet fejn il-volum tal-bejgħ tat-tip ta’ prodott rilevanti, mibjugħ bi prezz tal-bejgħ nett daqs jew aktar mill-ispiża kkalkulata tal-produzzjoni, irrappreżenta aktar minn 80 % tal-volum totali ta’ bejgħ ta’ dak it-tip u fejn il-prezz medju mgħobbi (bil-komponenti ta’ medja ta’ fatturi) ta’ dak it-tip kien daqs jew ogħla min-nefqa tal-produzzjoni, il-valur normali kien ibbażat fuq il-prezz domestiku attwali, ikkalkulat bħala medja mgħobbija (bil-komponenti ta’ medja ta’ fatturi) tal-prezzijiet tal-bejgħ domestiku kollu li sar matul l-IP, irrispettivament minn jekk dan il-bejgħ kienx profitabbli jew le. F’każijiet fejn il-volum tal-bejgħ profitabbli ta’ tip ta’ prodott irrappreżenta 80% jew inqas tal-volum totali ta’ bejgħ ta’ dak it-tip jew fejn il-prezz medju mgħobbi (bil-komponenti ta’ medja ta’ fatturi) ta’ dak it-tip kien taħt l-ispiża tal-produzzjoni, il-valur normali kien ibbażat fuq il-prezz domestiku effettiv, ikkalkulat bħala medja mgħobbija (bil-komponenti ta’ medja ta’ fatturi) tal-bejgħ profitabbli ta’ dak it-tip biss, sakemm dak il-bejgħ irrappreżenta 10% jew aktar tal-volum totali ta’ bejgħ ta’ dak it-tip. Fil-każijiet fejn il-volum ta’ bejgħ profitabbli ta’ kwanlunkwe tip ta’ prodott irrappreżenta inqas minn 10% tal-volum totali ta’ bejgħ, tqies li dan it-tip partikolari kien mibjugħ fi kwantitajiet mhux suffiċjenti għall-prezz domestiku biex tkun provduta bażi xierqa għall-istabbiliment tal-valur normali. (45) Kulfejn il-prezzijiet domestiċi ta’ tip ta’ prodott partikolari mibjugħ minn produttur li jesporta ma setgħux jintużaw biex jiġi stabbilit il-valur normali, kellu jiġi applikat metodu ieħor. F’dan ir-rigward, il-Kummissjoni użat il-valur normali mibni. Skond l-Artikolu 2(3) tar-Regolament bażiku, il-valur normali nbena billi ma’ l-ispejjeż tal-manifattura ta’ l-esportatur tat-tipi esportati ġie miżjud, aġġustat fejn meħtieġ, persentaġġ raġonevoli għall-infiq tal-bejgħ, ġenerali u amministrattiv (‘SG&A’) u marġni raġonevoli ta’ profitt. Skond l-Artikolu 2(6) tar-Regolament bażiku, il-persentaġġ għas-SG&A u l-marġni ta’ profitt kienu bbażati fuq l-SG&A medju u l-marġni ta’ profitt tal-bejgħ waqt il-kummerċ normali tal-prodott simili. 3.1.2. Il-prezz ta’ l-esportazzjoni (46) Fil-każijiet kollha fejn il-prodott ikkonċernat kien esportat lil klijenti indipendenti fil-Komunità, il-prezz ta’ l-esportazzjoni kien stabbilit skond l-Artikolu 2(8) tar-Regolament bażiku, prinċipalment fuq il-bażi tal-prezzijiet ta’ l-esportazzjoni li effettivament tħallsu jew li kellhom jitħallsu. (47) Fejn il-bejgħ mill-esportazzjoni sar permezz ta’ importaturi relatati, il-prezz ta’ l-esportazzjoni inbena, skond l-Artikolu 2(9) tar-Regolament bażiku, fuq il-bażi tal-prezz li bih il-prodotti importati nbiegħu mill-ġdid għall-ewwel darba lil xerrej indipendenti, aġġustati kif jixraq għall-ispejjeż kollha li nqalgħu bejn l-importazzjoni u l-bejgħ mill-ġdid, kif ukoll marġni raġonevoli għall-SG&A u għall-profitti. F’dan ir-rigward intużaw l-ispejjeż ta’ l-SG&A ta’ l-importaturi relatati stess. Il-marġni ta’ profitt ġie stabbilit fuq il-bażi ta’ l-informazzjoni disponibbli minn importaturi mhux relatati li kkooperaw. 3.1.3. Il-paragun (48) Il-valur normali u l-prezzijiet ta’ l-esportazzjoni ġew ipparagunati qabel ma ġew inklużi x-xogħlijiet. Sabiex ikun żgurat paragun ġust bejn il-valur normali u l-prezz ta’ l-esportazzjoni, tqiesu b’mod xieraq fil-forma ta’ aġġustamenti għad-differenzi li jaffettwaw il-prezzijiet u l-komparabbiltà tal-prezzijiet skond l-Artikolu 2(10) tar-Regolament bażiku. Ingħataw aġġustamenti xierqa fil-każijiet kollha fejn instab li kienu raġonevoli, eżatti u appoġġjati b’evidenza verifikata. 3.1.4. Il-marġni tad- dumping għall-kumpaniji investigati (49) Skond l-Artikoli 2(11) u (12) tar-Regolament bażiku, għal kull produttur li jesporta, il-valur normali medju mgħobbi (bil-komponenti ta’ medja ta’ fatturi) kien ipparagunat mal-prezz ta’ l-esportazzjoni medju mgħobbi (bil-komponenti ta’ medja ta’ fatturi) għal kull tip ta’ prodott. (50) Għal dawk il-produtturi li jesportaw li nstab li huma kumpaniji relatati, kien ikkalkulat marġni tad- dumping medju u mgħobbi (bil-komponenti ta’ medja ta’ fatturi) skond il-prattika standard tal-Kummissjoni għall-produtturi li jesportaw relatati. 3.1.5. Il-marġni rewidwali tad- dumping (51) Għall-kumpaniji li ma kkoperawx, kien iddeterminat marġni residwali tad- dumping skond l-Artikolu 18 tar-Regolament bażiku, fuq il-bażi tal-fatti disponibbli. 3.2. Il-Kroazja 3.2.1. In-nuqqas ta’ kooperazzjoni ta’ l-esportatur Kroat (52) L-uniku produttur fil-Kroazja, Mechel Željezara Ltd., beda l-likwidazzjoni fil-Ħarifa ta’ l-2004. Minfloku, twaqqfet entità legali ġdida bl-isem Valjaonica Cijevi Sisak d.o.o. (‘VCS’) mill-Fondazzjoni Kroata għall-Privatizzazzjoni, istituzzjoni governattiva inkarigata mill-proċess ta’ privatizzazzjoni fil-Kroazja. (53) Il-VCS informat lill-Kummissjoni li ma setgħatx tikkoopera fl-investigazzjoni korrenti, peress li l-predeċessur legali tagħha formalment ma baqax jeżisti u l-produzzjoni ta’ l-SPT kienet waqfet f’Lulju 2004. Skond il-kumpanija, ma kellhiex l-awtorizzazzjoni biex tikxef kwalunkwe data kummerċjali, tal-kontabbiltà jew ta’ produzzjoni miżmuma mis-sidien preċedenti tagħha. Għalhekk, peress li ma kienx possibbli li jiġi stabbilit marġni ta’ dumping bbażat fuq id-data tal-kumpanija stess, dan ġie kkalkulat fuq il-bażi tal-fatti disponibbli, skond l-Artikolu 18 tar-Regolament bażiku. (54) Mill-informazzjoni li tressqet, jidher li l-VCS reġgħet bdiet il-produzzjoni ta’ l-SPT f’Ġunju 2005. Il-kumpanija tista’ tiddepożita talba għal reviżjoni temporanja skond l-Artikolu 11(3) tar-Regolament bażiku. 3.2.2. Il-valur normali (55) Fin-nuqqas ta’ kwalunkwe informazzjoni oħra, il-valur normali ġie kkalkulat fuq il-bażi tal-fatti disponibbli, jiġifieri l-informazzjoni fl-ilment. 3.2.3. Il-prezz ta’ l-esportazzjoni (56) Il-prezz ta’ l-esportazzjoni ġie kkalkulat fuq il-bażi tad-data tal-Eurostat għall-IP. 3.2.4. Il-paragun (57) Skond l-Artikolu 2(10) tar-Regolament bażiku, saru aġġustamenti għall-prezz ta’ l-esportazzjoni fil-konfront ta’ l-ispejjeż tat-trasport u ta’ l-assigurazzjoni u fil-konfront tal-kummissjonijiet, ibbażati fuq informazzjoni fl-ilment. 3.2.5 Il-marġni tad- dumping (58) Il-marġni tad- dumping , espress bħala persentaġġ tal-prezz ta’ l-importazzjoni tas-CIF fil-fruntiera Komunitarja, bid-dazju mhux imħallas, huwa kif ġej: Kumpanija | Marġni ta’ dumping | Valjaonica Cijevi Sisak d.o.o. | 29.8 % | (59) Peress li l-VCS huwa l-uniku produttur tal-prodott ikkonċernat fil-Kroazja, il-marġni residwali tad- dumping ġie stabbilit fl-istess livell. 3.3. Ir-Rumanija (60) Ir-risposti għall-kwestjonarju waslu mingħand tliet produtturi li jesportaw, fejn tnejn minnhom huma relatati ma’ l-importaturi tal-prodott ikkonċernat fil-Komunità. 3.3.1. Il-valur normali (61) Għat-tliet produtturi li jesportaw kollha, il-volum totali tal-bejgħ domestiku tal-prodott simili kien rappreżentattiv kif iddefinit fil-premessa (41) t’aktar ’il fuq. Għall-maġġoranza tat-tipi tal-prodott il-valur normali kien ibbażat fuq il-prezzijiet imħallsa jew li jistgħu jitħallsu, waqt il-kummerċ normali, minn klijenti indipendenti fir-Rumanija. Madanakollu, għal uħud mit-tipi ta’ prodott il-bejgħ domestiku ma kienx suffiċjenti biex jitqies bħala rappreżentattiv jew ma sarx waqt il-kummerċ normali, u għalhekk il-valur normali ġie mibni kif inhu deskritt fil-premessa (45). 3.3.2. Il-prezz ta’ l-esportazzjoni (62) Il-parti l-kbira tal-bejgħ mill-esportazzjoni ta’ produttur li jesporta wieħed lejn il-Komunità waqt l-IP kienu lil żewġ importaturi relatati. Għalhekk, il-prezz ta’ esportazzjoni ġie mibni kif inhu deskritt fil-premessa (46). (63) Dan l-esportatur ikkontesta l-kalkulazzjoni li saret mill-Kummissjoni u argumenta li l-marġni ta’ profitt użat kien eċċessiv. Iddikjara li l-marġni medju ta’ profitt ikkalkulat ibbażat fuq il-figuri provduti mit-tliet importaturi mhux relatati li kkooperaw fil-Komunità ma kienx rappreżentattiv, għaliex qatt ma biegħ prodotti lil dawn il-kumpaniji. Argumenta wkoll li t-tliet kumpaniji kienu ikbar mill-importaturi li lilhom biegħ il-prodotti, li fl-aħħar investigazzjoni, intuża marġni ta’ profitt aktar baxx, u l-profitt effettiv taż-żewġ importaturi relatati kien aktar baxx mir-rata medja ta’ profitt li ntużat mill-Kummissjoni. (64) F’dan ir-rigward, ta’ min jinnota li hija l-prattika konsistenti ta’ l-Istituzzjonijiet li jużaw il-profitt medju mgħobbi (bil-komponenti ta’ medja ta’ fatturi) ta’ importaturi mhux relatati, fejn ikun iġġustifikat, għall-aġġustament provdut fl-Artikolu 2(9) tar-Regolament bażiku. Jekk l-esportatur tabilħaqq biegħx jew le l-prodotti tiegħu lil dawn il-kumpaniji mhux rilevanti fid-determinazzjoni ta’ marġni raġonevoli għall-profitt skond l-Artikolu 2(9) tar-Regolament bażiku. Barra minn hekk, ma tressqet l-ebda evidenza dwar kif id-daqs ta’ l-importaturi jinfluwenza r-rata tal-profitti tagħhom. Fl-aħħarnett, minħabba r-relazzjoni bejn l-esportaturi u l-importaturi relatati tagħhom, il-profitt ta’ l-importaturi relatati ma jistax jintuża bħala bażi jew bħala referenza f’dan il-kuntest għaliex il-livell ta’ profitt ta’ l-importatur relatat se jiddependi fuq il-prezz tat-trasferiment bejn il-partijiet relatati. Għaldaqstant, din il-pretensjoni ġiet rifjutata. (65) Parti sostanzjali mill-bejgħ mill-esportazzjoni ta’ produttur li jesporta ieħor lejn il-Komunità sar lil żewġ kumpaniji, waħda relatata ma’ l-esportatur u waħda li kienet relatata waqt parti mill-IP. Din ta’ l-aħħar ma kkooperatx fl-investigazzjoni, u b’hekk il-prezz tal-bejgħ mill-ġdid tagħha lil klijenti indipendenti fil-Komunità ma tressaqx quddiem il-Kummissjoni. L-uniċi prezzijiet ta’ esportazzjoni disponibbli għal dawk it-transazzjonijiet lill-importatur relatat li kien relatati ma’ l-esportatur matul parti mill-IP kienu l-prezzijiet miftiehma bejn l-esportatur u l-importatur relatat tiegħu. Ġie stabbilit li dawk il-prezzijiet kienu ekwivalenti għal prezzijiet miftiehma bejn bejn żewġ partijiet mhux relatati ( arm’s lenght prices ). Tabilħaqq, paragun tal-prezzijiet bejn il-perjodu li matulu ż-żewġ kumpaniji kienu relatati u l-perjodu li fih ma baqgħux aktar relatati wera li ma kien hemm l-ebda differenza sinifikanti fil-prezzijiet ta’ l-unitajiet mitluba. Barra minn hekk, il-prezzijiet mitluba mingħand dan l-importatur relatat kienu pparagunati mal-prezzijiet mitluba mingħand klijenti mhux relatati fil-KE u nstab li kienu konformi. B’hekk, għal dawk it-transazzjonijiet, il-prezz ta’ l-esportazzjoni kien ibbażat fuq il-prezz tal-bejgħ tal-produttur li jesporta Rumen lill-kumpanija kummerċjali relatata tiegħu. (66) Rigward it-transazzjonijiet mal-kumpanija relatata l-oħra, li kkooperat fl-investigazzjoni, instab li l-prodott ikkonċernat kien ittrasformat aktar mill-kumpanija relatata qabel ma nbiegħ mill-ġdid fil-Komunità. F’dak il-każ, ma seta’ jiġi ddeterminat l-ebda prezz tal-bejgħ mill-ġdid tal-prodott ikkonċernat lil klijent indipendenti fil-Komunità. Però, instabet biżżejjed evidenza li l-prezz tat-trasferiment bejn il-produttur li jesporta Rumen u l-kumpanija relatata tiegħu fil-Komunità seta’ jitqies bħala ekwivalenti għal prezz miftiehem bejn żewġ partijiet mhux relatati, sakemm, skond l-Artikolu 2(10)(d)(i) tar-Regolament bażiku, sar aġġustament għal-livell ta’ kummerċ għal dak il-bejgħ tal-manifattur tat-tagħmir oriġinali (OEM). Tabilħaqq, sar paragun bejn il-prezzijiet mitluba għall-mudelli kollha mingħand l-importatur relatat u mingħand l-importaturi mhux relatati. Għaldaqstant, il-prezz ta’ esportazzjoni kien bbażat fuq il-prezz tat-trasferiment. (67) L-investigazzjoni wriet li l-bejgħ mill-esportazzjoni tat-tielet produttur li jesporta sar direttament lil klijenti mhux relatati fil-Komunità. Għaldaqstant, il-prezz ta’ l-esportazzjoni ġie stabbilit fuq il-bażi tal-prezzijiet ta’ l-esportazzjoni li effettivament tħallsu jew jistgħu jitħallsu għall-prodott ikkonċernat meta jinbiegħ lill-ewwel klijent indipendenti fil-Komunità kif inhu deskritt fil-premessa (46). (68) Dan il-produttur li jesporta talab biex parti mill-bejgħ tal-prodott ikkonċernat lill-Komunità għandha tiġi eskluża mill-kalkulazzjoni tad- dumping minħabba li l-produzzjoni ta’ ċerti mudelli ta’ SPT kienu twaqqfu f’xi punt matul l-IP. Però, kif ġie spjegat aktar ’il fuq, hija l-prattika ta’ l-Istituzzjoni li normalment tqis il-bejgħ kollu tal-prodott ikkonċernat lil partijiet mhux relatati fil-prezz ta’ l-esportazzjoni medju u mgħobbi (bil-komponenti ta’ medja ta’ fatturi). Ta’ min jinnota wkoll li l-bejgħ ta’ dawk it-tipi tal-prodott ikkonċernat sar waqt l-IP f’volumi importanti u li barra minn hekk instab li l-faċilitajiet tal-produzzjoni għal dawk it-tipi ta’ SPT ma żżarmawx u setgħu jerġgħu jinfetħu fil-futur. Minħabba dak li ssemma aktar ’il fuq, il-pretensjoni ġiet rifjutata. 3.3.3. Il-paragun (69) Saru aġġustamenti, fejn xieraq, skond l-Artikolu 2(10) tar-Regolament bażiku, fir-rigward ta’ l-iskonti għad-differenzi fil-kwantitajiet, fit-trasport, fl-assigurazzjoni, fl-immaniġġjar, fit-tagħbija, u fl-ispejjeż anċillari, fil-kreditu, fil-kummissjonijiet, u fid-differenzi fil-livell ta’ kummerċ. (70) Produttur li jesporta wieħed qal li l-aġġustamenti għad-differenzi fil-livell ta’ kummerċ, għal spejjeż ekstraloġistiċi li allegatament inqalgħu għall-bejgħ domestiku u mhux għall-bejgħ mill-esportazzjoni u għad-differenzi fil-kwantitajiet. Madankollu, l-esportatur ma ssostanzjax il-pretensjonijiet u lanqas l-investigazzjoni ma stabbilit b’mod ieħor li dawn il-pretensjonijiet kienu ġġustifikati. Għaldaqsatant, kellhom jiġu rrifjutati. Il-pretensjoni għal differenzi fil-kwantitajiet kienet parzjalment rifjutata safejn l-ammont ikklejmjat ma setax jiġi ġġustifikat bl-evidenza li nġabret fuq il-post u bl-informazzjoni provduta fir-risposta għall-kwestjonarju tal-produttur li jesporta. (71) Produttur li jesporta ieħor talab aġġustamenti għad-differenzi fl-inflazzjoni, fil-konverżjonijiet tal-munita, fil-livelli ta’ kummerċ u għad-differenzi fl-infiq indirett tal-bejgħ. (72) Rigward it-talba għal aġġustament għall-inflazzjoni, ta’ min jinnota li r-rata ta’ l-inflazzjoni fir-Rumanija kienet f’livell ta’ 10.8 % waqt il-perjodu ta’ investigazzjoni, ‘il bogħod mil-livell ta’ iperinflazzjoni. Peress li ma nstabx li l-komparabbiltà tal-prezzijiet ġiet affettwata, it-talba ġiet rifjutata. L-esportatur oġġezzjona għal din il-konklużjoni u rrepeta t-talba tiegħu għal sussidju. Però, ma tressaq l-ebda argument ġdid jew evidenza li tirribatti l-konklużjoni preliminari u ġie kkonfermat li t-talba kienet rifjutata. Ta’ min jinnota wkoll li kienet prevista l-possibbiltà ta’ valutazzjoni ta’ kull tliet xhur, iżda din kienet rifjutata mill-esportatur. (73) Rigward il-konverżjonijiet tal-munita, il-produttur li jesporta talab li għandu jingħata perjodu ta’ 60 ġurnata biex jirrifletti l-movimenti fir-rati tal-kambju tal-munita, taħt id-dispożizzjoni ta’ Artikolu 2(10)(j) tar-Regolament bażiku. Instab li din id-dispożizzjoni ma tistax tiġi applikata f’dan il-każ, għaliex instabet evidenza li ma kien hemm l-ebda moviment sostnut fir-rati tal-kambju tal-munita rilevanti matul l-IP, iżda biss varjazzjonijiet ta’ estensjoni żgħira. Għaldaqstant, din it-talba kellha tiġi rifjutata u l-konverżjonijiet tal-muniti kienu bbażati fil-każijiet kollha fuq ir-rata tad-data tal-fattura, kif inhu provdut fl-Artikolu 2(10)(j) tar-Regolament bażiku. (74) Rigward it-talba għal differenzi fil-livell tal-kummerċ, l-investigazzjoni wriet li għal ċerti kategoriji ta’ klijenti, li għalihom saret it-talba, kienu jeżistu differenzi konsistenti u distinti fil-funzjonijiet u fil-prezzijiet fil-livell iddikjarat mill-produttur li jesporta. Għaldaqstant, it-talba ġiet aċċettata fir-rigward tal-kategoriji ta’ klijenti li għalihom setgħu jintwerew id-differenzi, u aċċettata biss b’mod parzjali fir-rigward tal-kategoriji l-oħra ta’ klijenti li għalihom instab li d-differenza hija iktar baxxa minn dik iddikjarata mill-produttur li jesporta. Fil-każ ta’ l-aħħar, il-kalkulazzjoni ta’ l-aġġustament kienet bbażata fuq l-evidenza li nġabret fl-uffiċċji tal-produttur li jesporta. (75) Rigward it-talba għal differenza fl-infiq indirett tal-bejgħ, instab li kienet żejda ma’ l-aġġustamenti mogħtija għad-differenzi fil-livell ta’ kummerċ, u għaldaqstant ġiet rifjutata. (76) Barra minn hekk, wara l-kummenti li waslu mingħand l-esportaturi, ċerti żbalji klerikali ġew korretti u l-marġnijiet tad- dumping ġew ikkalkulati mill-ġdid għal din ir-raġuni. 3.3.4. Il-marġni tad -dumping (77) Il-paragun bejn il-valur normali u l-prezz ta’ l-esportazzjoni wera l-eżistenza tad- dumping . Il-marġnijiet tad- dumping , espressi bħala persentaġġ tal-prezz ta’ l-importazzjoni tas-CIF fil-fruntiera Komunitarja, bid-dazju mhux imħallas, huma kif ġej: Kumpanija | Marġni ta’ dumping | S.C. Artrom S.A. | 17.8 % | S.C. Mittal Steel Roman S.A. | 17.7 % | S.C. Silcotub S.A. | 11.7 % | (78) Peress li l-livell ta’ kooperazzjoni kien għoli (iktar minn 80% ta’ l-esportazzjonijiet tal-prodott ikkonċernat mir-Rumanija lejn il-Komunità) u ma kien hemm l-ebda raġuni biex wieħed jaħseb li kwalunkwe produttur li jesporta deliberatament astjena mill-kooperazzjoni, il-marġni rewidwali tad- dumping applikabbli għall-esportaturi l-oħra kollha fir-Rumanija kien stabbilit fl-istess livell bħal dak stabbilit għall-produttur li jesporta li kkoopera S.C. Artrom S.A., jiġifieri 17.8 %. 3.4. Ir-Russja (79) Ir-risposti għall-kwestjonarju waslu mingħand żewġ gruppi ta’ produtturi li jesportaw, b’wieħed minnhom jikkonsisti minn erba’ produtturi u ħames kumpaniji relatati (‘il-grupp TMK’) u l-ieħor minn żewġ produtturi (‘Pervouralsky u Chelyabinsk’). 3.4.1. In-nuqqas ta’ kooperazzjoni tal-grupp TMK (80) Ir-risposti għall-kwestjonarju ta’ l-erba’ produtturi kollha u tal-ħames kumpaniji relatati kellhom nuqqasijiet u inkonsistenzi sinifikanti, u ħlief għal żewġ kumpaniji relatati, l-ebda risposta ma waslet fiż-żmien mogħti biex ikunu kkompletati r-risposti tal-kwestjonarju. (81) Saru verifiki fuq il-post għand tnejn mill-erba’ produtturi u kumpanija relatata waħda fir-Russja, iżda dawn urew iktar dgħufijiet fir-risposti għall-kwestjonarju. Rigward iż-żewġ produtturi li saritilhom żjara, l-ebda valur normali u l-ebda prezz ta’ l-esportazzjoni affidabbli ma seta’ jiġi stabbilit ladarba kien hemm nuqqasijiet konsiderevoli kemm fl-elenki tal-bejgħ domestiku kif ukoll f’dawk ta’ l-esportazzjoni; il-valuri u l-kwantitajiet ma kinux jikkorispondu mal-fatturi u nstab li n-numri ta’ kontroll tal-prodott (il-‘PCNs’) kienu ħżiena. Barra minn hekk, ma setgħet tinkiseb l-ebda data affidabbli dwar l-ispiża tal-produzzjoni. (82) Minħabba din il-kooperazzjoni għalkollox insodisfaċenti taż-żewġ produtturi li saritilhom żjara, in-nuqqasijiet tassew kbar fir-risposti għall-kwestonarju taż-żewġ produtturi tal-grupp li fadal, partikolarment il-fatt li produttur wieħed ma pprovda l-ebda elenku tal-bejgħ, u l-fatt li ma ngħatat l-ebda risposta għall-ittri ta’ defiċjenza tal-Kummissjoni saż-żmien mogħti, ġie deċiż li ma jsirux żjarat ta’ verifika għand iż-żewġ produtturi oħra tal-grupp. (83) Tnejn biss mit-tliet importaturi relatati pprovdew risposta aktar komprensiva għall-kwestjonarju, li minnhom waħda biss kienet verifikabbli filwaqt li l-elenku tal-bejgħ mill-ġdid ta’ l-importatur relatat l-ieħor kienet ġeneralment nieqsa mill-informazzjoni. Għaldaqstant, anki l-importaturi relatati kkooperaw biss b’mod parzjali, u b’mod fqir ħafna wkoll. (84) Il-grupp TMK qal li ma setgħux jikkooperaw sew minħabba l-għażla tal-PCN, li fl-opinjoni tagħhom kienet inadegwata minħabba l-firxa ta’ produzzjoni diversifikata ħafna ta’ l-erba’ produtturi. Ta’ min jinnota, però, li l-klassifikazzjoni tal-prodott ikkonċernat fl-istruttura tal-PCN ipproposta ma kkawżat l-ebda problema la għall-produtturi Komunitarji u lanqas għall-produtturi li jesportaw l-oħra, li wħud minnhom jipproduċu wkoll varjetà kbira ta’ SPT. Għalhekk it-talba ġiet rifjutata. (85) Minħabba dan kollu, tqies li l-marġni tad-dumping għall-grupp TMK ma setax jiġi stabbilit fuq il-bażi tad-data tagħhom stess. Għalhekk, il-marġni tad-dumping ġie ddeterminat fuq il-bażi tal-fatti disponibbli, skond l-Artikolu 18 tar-Regolament bażiku. 3.4.1.1. Il-valur normali (86) F’dan il-każ, instab li l-informazzjoni dwar il-valur normali li ġiet stabbilita għal Pervouralsky u Chelyabinsk għandha tikkostitwixxi l-iktar fatti xierqa disponibbli, skond l-Artikolu 18 tar-Regolament bażiku. Tabilħaqq, din l-informazzjoni tidher li tirrifletti l-aħjar is-sitwazzjoni fis-suq Russu. (87) Skond l-Artikolu 2(5) tar-Regolament bażiku, il-prezz tal-gass li ntuża għall-kalkulazzjoni ta’ l-ispiża tal-produzzjoni fl-ilment kien aġġustat bl-istess mod bħal fil-każ taż-żewġ produtturi li kkooperaw, kif inhu deskritt aktar ’l isfel fil-premessi (94) sa (99) biex ikunu riflessi l-prezzijiet tas-suq għall-gass waqt l-IP. 3.4.1.2. Il-prezz ta’ l-esportazzjoni (88) Il-prezz ta’ l-esportazzjoni ġie kkalkulat fuq il-bażi tad-data ta’ l-Eurostat għall-IP, imnaqqas bil-kwantitajiet u bil-valuri miksuba miż-żewġ produtturi li kkooperaw li ġew elenkati infra fil-premessa (91). 3.4.1.3. Il-paragun (89) Skond l-Artikolu 2(10) tar-Regolament bażiku, saru aġġustamenti għall-prezz ta’ l-esportazzjoni fil-konfront ta’ l-ispejjeż tat-trasport u ta’ l-assigurazzjoni u fil-konfront tal-kummissjonijiet, ibbażati fuq l-informazzjoni fl-ilment. 3.4.1.4. Il-marġni tad -dumping (90) Il-paragun bejn il-valur normali u l-prezz ta’ l-esportazzjoni wera l-eżistenza tad-dumping. Il-marġni tad-dumping espress bħala persentaġġ tal-prezz ta’ importazzjoni tas-CIF fil-fruntiera Komunitarju, bid-dazju mhux imħallas, huwa kif ġej: Kumpanija | Marġni tad-dumping | Volzhsky Pipe Works Open Joint Stock Company, Joint Stock Company Taganrog Metallurgical Works, Sinarsky Pipe Works Open Joint Stock Companyu Seversky Tube Works Open Joint Stock Company | 35.8 % | 3.4.2. Pervouralsky u Chelyabinsk (91) Chelyabinsk u Pervouralsky kienu entitajiet legali separati matul l-IP, iżda minn tmiem l-2004 saru relatati peress li Chelyabinsk għandha l-maġġoranza ta’ l-ishma f’Pervouralsky, u tikkontrolla direttament lill-kumpanija. Għalhekk, fuq il-grupp għandu jkun impost dazju wieħed biss. 3.4.2.1. Il-valur normali (92) Għaż-żewġ produtturi li jesportaw, il-bejgħ domestiku kien rappreżentattiv kif inhu ddefinit fil-premessa (41). B’mod konformi mal-metodoloġija deskritta fil-premessi (42) sa (45), ġew stabbiliti l-valuri normali, skond it-tip ta’ prodott esportat, fuq il-bażi tal-prezzijiet tal-bejgħ fuq il-bejgħ kollu, tal-prezzijiet tal-bejgħ fuq il-bejgħ profitabbli biss jew fuq il-bażi tal-valuri normali mibnija. (93) Instab li l-allokazzjoni ta’ l-ispejjeż tal-kumpanija għal ċerti tipi ta’ prodott individwali la kienet tirrifletti l-varjazzjoni kbira fil-prezzijiet tal-bejgħ domestiku, u lanqas il-muturi importanti ta’ l-ispejjeż. B’hekk, kellha titqies bħala li mhix affidabbli. Għaldaqstant, il-fatti disponibbli ntużaw kif kien stabbilit fl-Artikolu 18 tar-Regolament bażiku. F’dan il-każ, profitt għall-grupp kollu kellu jiġi kkalkulat fuq il-bażi tal-bejgħ kollu tal-prodott ikkonċernat li sussegwentement intuża għad-determinazzjoni tal-valuri normali. (94) Rigward l-ispejjeż tal-manifattura, u partikolarment l-ispejjeż ta’ l-enerġija, waqt l-investigazzjoni nstab li l-prezzijiet ta’ l-elettriku mħallsa miż-żewġ kumpaniji raġonevolment irriflettew l-ispejjeż effettivi tal-produzzjoni ta’ l-elettriku mixtri. Dan kien evidenzjat f’dan il-każ mill-fatt li l-prezzijiet ta’ l-elettriku kienu skond il-prezzijiet tas-suq internazzjonali, meta pparagunati ma’ pajjiżi bħan-Norveġja u l-Kanada, li wkoll jistrieħu fuq l-idroelettriċità. Madankollu, ma jistax jingħad l-istess fir-rigward tal-prezzijiet tal-gass. Tabilħaqq, instab li l-prezzijiet tal-gass imħallsa miż-żewġ kumpaniji ma kinux jirriflettu raġonevolment l-ispejjeż tal-gass. (95) Ġie stabbilit, fuq il-bażi tad-data misjuba fir-rapport annwali ippubblikat għall-2004 tal-fornitur tal-gass Russu OAO Gazprom, li l-prezz domestiku tal-gass imħallas miż-żewġ produtturi Russi kien ferm aktar baxx mill-prezzijiet medji ta’ l-esportazzjoni mir-Russja kemm lejn il-partijiet tal-Punent kif ukoll lejn dawk tal-Lvant ta’ l-Ewropa. L-istess rapport jiddikjara: ‘Gazprom Group huwa meħtieġ li jipprovdi gass naturali lill-konsumaturi Russi bi prezzijiet irregolati mis-Servizz Tariffarju Federali. Bħalissa dawn il-prezzijiet huma aktar baxxi mill-prezzijiet internazzjonali għall-gass naturali.’ u wkoll: ‘L-OAO Gazprom flimkien mal-Federazzjoni Russa jagħmlu ħafna xogħol biex jottimizzaw il-prezzijiet bl-ingrossa rregolati tal-gass.’ Barra minn hekk, il-prezz għall-gass imħallas miż-żewġ produtturi Russi kien ħafna aktar baxx mill-prezz għall-gass imħallas mill-produtturi Rumeni u Komunitarji. (96) Minħabba dak li ssemma aktar ’il fuq, tqies li l-prezzijiet għall-gass imħallsa miż-żewġ produtturi ta’ l-SPT Russi fil-perjodu ta’ investigazzjoni ma setgħux raġonevolment jirriflettu l-ispejjeż assoċjati mal-produzzjoni u mad-distribuzzjoni tal-gass. (97) Għaldaqstant, kif ipprovdut fl-Artikolu 2(5) tar-Regolament bażiku, l-ispejjeż tal-gass taż-żewġ produtturi li jesportaw Russi kienu aġġustati biex jirriflettu l-prezzijiet tas-suq għall-gass waqt l-IP, ibbażati fuq il-prezz tal-gass għall-esportazzjoni lejn l-Ewropa tal-Punent, wara li jitħallsu l-ispejjeż tat-trasport u d-dazju tas-sisa. (98) Iż-żewġ produtturi argumentaw li l-ispejjeż tal-gass kienu riflessi b’mod xieraq fir-rekords tal-kontabilità tagħhom u li aġġustament skond l-Artikolu 2(5) tar-Regolament bażiku ma kienx iġġustifikat. F’dan ir-rigward, mhux qed jitqajmu dubji li l-kumpaniji ma spjegawx korrettament il-prezzijiet imħallsa lill-fornitur tal-gass tagħhom. Però, l-aġġustament huwa ġġustifikat mill-fatt li l-prezz tal-gass mixtri ma jirriflettix raġonevolment l-ispiża tal-produzzjoni u tad-distribuzzjoni tal-gass. (99) Iż-żewġ produtturi qalu wkoll li ma kienx ippruvat li l-prezzijiet mitluba minn Gazprom lill-utenti industrijali huma taħt il-livelli ta’ l-irkupru ta’ l-ispejjeż. Madankollu, diversi sorsi disponibbli pubblikament ikkonfermaw il-metodu tal-Kummissjoni, fosthom it-taqsira tal-politika ‘Is-Servej Ekonomiku tal-Federazzjoni Russa, 2004’, ippubblikat mill-OECD f’Lulju 2004. 3.4.2.2. Il-prezz ta’ l-esportazzjoni (100) Il-bejgħ mill-esportazzjoni kollu lejn il-Komunità sar direttament lil klijenti indipendenti u għaldaqstant il-prezz ta’ l-esportazzjoni kien stabbilit kif kien stipulat fil-premessa (46). 3.4.2.3. Il-paragun (101) Skond l-Artikolu 2(10) tar-Regolament bażiku, saru aġġustamenti fir-rigward ta’ l-ispejjeż tat-trasport, ta’ l-immaniġjar, tat-tagħbija, u ta’ l-ispejjeż anċillari, ta’ l-ippakkjar u tal-kummissjonijiet. 3.4.2.4. Il-marġni tad- dumping (102) Il-paragun bejn il-valur normali u l-prezz ta’ l-esportazzjoni wera l-eżistenza tad- dumping . Il-marġni tad- dumping espress bħala persentaġġ tal-prezz ta’ importazzjoni tas-CIF fil-fruntiera Komunitarja, bid-dazju mhux imħallas, huwa kif ġej: Kumpanija | Marġni tad-dumping | Joint Stock Company Chelyabinsk Tube Rolling Plant u Joint Stock Company Pervouralsky Novotrubny Works | 24.1 % | 3.4.3. Konklużjoni dwar id- dumping rigward ir-Russja (103) Peress li l-kumpaniji msemmija fil-premessa (91) jirrappreżentaw il-bejgħ mill-esportazzjoni kollu mir-Russja lejn il-Komunità, il-marġni residwali tad- dumping ġie ffissat għall-istess livell bħal dak stabbilit għall-grupp ta’ produtturi li jesportaw li ma kkooperawx, jiġifieri 35.8 %. 3.5. L-Ukraina 3.5.1. Il-MET (104) Fiż-żmien meta nbdiet din l-investigazzjoni, għall-Ukraina kien japplikal-Artikolu 2(7)(b) tar-Regolament bażiku. Dan l-Artikolu ddikjara li l-proċedura f’investigazzjonijiet ta’ l- anti-dumping , dwar l-importazzjonijiet li joriġinaw fl-Ukraina, kienet li l-valur normali għandu jiġi ddeterminat skond il-paragrafi 1 sa 6 ta’ l-Artikolu msemmi għal dawk il-produtturi li jkun instab li jissodisfaw il-kriterji li ġew stabbiliti fl-Artikolu 2(7)(c) tar-Regolament bażiku. (105) Fil-qosor, u sabiex ikun hemm referenza faċli biss, dawn il-kriterji, li l-kumpaniji applikanti kellhom juru li ssodisfawhom, ġew stabbiliti f’forma fil-qosor aktar ’l isfel: - Id-deċiżjonijiet tan-negozju jsiru b’reazzjoni għas-sinjali tas-suq, mingħajr interferenza Statali sinifikanti, u l-ispiża tirrifletti l-valuri tas-suq; - Id-ditti għandhom sett wieħed ċar ta’ rekords bażiċi tal-kontabilità li jiġu vverifikati b’mod indipendenti, skond l-istandards internazzjonali tal-kontabilità u jiġu applikati għall-finijiet kollha; - M’hemm l-ebda tgħawwiġ sinifikanti li nżamm mis-sistema ekonomika mhux tas-suq ta’ qabel; - Iċ-ċertezza legali u l-istabbilità huma ggarantiti mil-liġijiet dwar il-falliment u l-proprjetà; - Il-konverżjonijiet tar-rati tal-kambju jitwettqu skond ir-rata tas-suq. (106) Tliet gruppi ta’ produtturi li jesportaw Ukraini talbu l-MET skond l-Artikolu 2(7)(b) tar-Regolament bażiku u rrispondew għall-formola b’talbiet għal MET għall-produtturi li jesportaw. (107) Il-Kummissjoni fittxet u vverifikat fl-uffiċċji ta’ dawn il-kumpaniji l-informazzjoni kollha neċessarja li tressqet fl-applikazzjonijiet għal MET tagħhom. (108) L-investigazzjoni wriet li t-tliet gruppi ta’ produtturi li jesportaw Ukraini li jissemmew aktar ’il fuq issodisfaw il-kriterji kollha meħtieġa u għaldaqstant ingħataw l-MET. (109) L-industrija Komunitarja ngħatat l-opportunità li tikkumenta u oġġezzjonat li diversi kriterji mill-ħamsa li ġew stabbiliti fl-Artikolu 2(7)(c) tar-Regolament bażiku ma kinux sodisfatti mill-produtturi li jesportaw kollha. Aktar speċifikament, l-industrija Komunitarja argumentat li (i) l-Istat jista’ jieħu lura l-kontroll ta’ ċerti produtturi li jesportaw privatizzati; (ii) l-Istat intervjena fid-deċiżjonijiet ta’ kuljum tagħhom; (iii) ir-regolamenti u l-liġijiet fis-seħħ fl-Ukraina waqt l-IP fir-rigward tax-xogħol, tal-falliment u tal-proprjetà ma kinux jiggarantixxu l-kundizzjonijiet xierqa ta’ ekonomija tas-suq; u (iv) l-intervent ta’ l-Istat sar fir-rigward tal-prezz tal-bejgħ mill-esportazzjoni u l-ispejjeż ta’ l-inputs. Il-kummenti ta’ l-industrija Komunitarja tqiesu b’mod xieraq. (110) Madankollu, dawn il-kummenti ma pprovdewx biżżejjed evidenza li kwalunkwe wieħed mill-ħames kriterji li miegħu ġew analizzati it-talbiet għall-MET tal-produtturi li jesportaw Ukraini, skond l-Artikolu 2(7)(c) tar-Regolament bażiku kif inhu deskritt aktar ’il fuq ma ġiex sodisfatt. Tabilħaqq, l-investigazzjoni wriet li ma kien qed ikun hemm l-ebda interferenza sinifikanti min-naħa ta’ l-Istat fid-deċiżjonijiet tan-negozju tal-kumpaniji. (111) F’dan ir-rigward, ta’ min ifakkar li, skond il-prattika tal-Kummissjoni, sjieda Statali parzjali fiha nnifisha mhix raġuni biżżejjed biex jitqies li l-kriterju 1 ta’ Artikolu 2(7)(c) tar-Regolament bażiku ma ġiex sodisfatt. (112) Instab ukoll li l-ispejjeż ta’ l-inputs prinċipali kienu jirriflettu l-valuri tas-suq. (113) Rigward il-prezzijiet tal-gass u ta’ l-elettriku, instabu li huma konformi mal-prezzjiet medji fl-Ukraina, għalkemm huma iktar baxxi mill-prezzijiet fl-Ewropa u fi swieq oħra. Però, dan ma tqiesx biżżejjed biex jitqies li l-kriterju 1 ma ġiex sodisfatt, ladarba l-gass u l-elettriku jirrappreżentaw parti relattivament minuri ta’ l-ispiża tal-produzzjoni ta’ l-SPT u ladarba dawn il-prezzijiet, safejn instab li kienu mgħawġa, ġew aġġustati għall-prezzijiet tas-suq għall-fini tal-kalkulazzjoni tad- dumping (ara l-premessi (119) sa (127)). (114) Aktar minn hekk, l-investigazzjoni wriet li l-liġijiet fis-seħħ fl-Ukraina rigward il-kundizzjonijiet ta’ l-impjiegi u tax-xogħol kienu skond il-prinċipji ta’ l-ekonomija tas-suq. B’mod partikolari, instab li t-tliet gruppi tal-produtturi li jesportaw kienu ħielsa li jimpjegaw jew ikeċċu l-istaff tagħhom. (115) Bl-istess mod, l-ebda argument li tressaq mill-industrija Komunitarja ma seta’ jirribatti l-konklużjoni tal-Kummissjoni li l-liġijiet dwar il-falliment u l-proprjetà kienu jiggarantixxu l-kundizzjonijiet xierqa ta’ ekonomija tas-suq għat-tliet gruppi ta’ esportaturi. (116) Għaldaqstant ma kien hemm l-ebda raġuni biex ma jingħatax l-MET lit-tliet gruppi ta’ produtturi li jesportaw Ukraini. Il-Kumitat Konsultattiv ġie kkonsultat u ma oġġezzjonax għall-konklużjonijiet tal-Kummissjoni. 3.5.2. Il-kalkulazzjoni tad- dumping (117) Waslu risposti għall-kwestjonarju minn tliet gruppi ta’ produtturi li jesportaw. Grupp wieħed jikkonsisti f’żewġ produtturi u f’żewġ kummerċjanti relatati, filwaqt li grupp ieħor jikkonsisti fi produttur u żewġ kummerċjanti relatati, filwaqt li l-produttur li jesporta ta’ l-aħħar m’għandu l-ebda kumpanija relatata involuta fil-produzzjoni jew fil-bejgħ tal-prodott ikkonċernat. 3.5.3. Il-valur normali (118) Għat-tliet gruppi ta’ produtturi li jesportaw kollha, il-volum totali ta’ bejgħ domestiku tal-prodott simili kien rappreżentattiv kif inhu ddefinit fil-premessa (41). Għal parti mit-tipi ta’ prodott, il-valur normali kien ibbażat fuq il-prezzijiet imħallsa jew li jistgħu jitħallsu, matul il-kummerċ normali, minn klijenti indipendenti fl-Ukraina, u għat-tipi ta’ prodott li għalihom il-bejgħ domestiku ma kienx biżżejjed biex jitqies bħala rappreżentattiv jew li ma sarx matul il-kummerċ normali, il-valuri normali kien mibni kif inhu deskritt fil-premessa (45). (119) Rigward l-ispejjeż tal-manifattura, u partikolarment l-ispejjeż ta’ l-enerġija, waqt l-investigazzjoni nstab li l-prezzijiet ta’ l-enerġija mħallsa mit-tliet gruppi ta’ kumpaniji kienu rregolati mill-Istat u kienu ferm aktar baxxi mill-prezzijiet internazzjonali. (120) Il-prezzijiet mitluba mill-fornituri ta’ l-elettriku Ukraini li huma proprjetà ta’ l-Istat u/jew irregolati mill-Istat lit-tliet gruppi ta’ produtturi li jesportaw kienu pparagunati mal-prezzijiet fir-Rumanija kif ukoll mal-prezzijiet fil-Komunità għall-istess kategorija ġenerali ta’ utenti ta’ l-elettriku. Fil-każijiet kollha, instab li dawn il-prezzijiet kienu konsiderevolment aktar baxxi mill-prezzijet fir-Rumanija u fil-Komunità, u ġie konkluż li l-prezzijiet ta’ l-elettriku mħallsa mill-esportaturi Ukraini ma kinux jirriflettu raġonevolment l-ispejjeż effettivi tal-produzzjoni u tal-bejgħ ta’ l-elettriku mixtri. (121) It-tliet esportaturi Ukraini li kkooperaw opponew dawn il-konklużjonjiet u qalu li l-ispejjeż irraportati fir-rekords tal-kontabilità tagħhom kienu jirriflettu l-prezz li effettivament tħallas lill-fornituri tagħhom ta’ l-elettriku. Però, l-ebda wieħed mill-argumenti mressqa ma seta’ jispjega d-differenzi li nstabu mal-prezzijiet fir-Rumanija u l-prezzijiet medji fil-Komunità, u l-konklużjonijiet t’aktar ’il fuq ġew ikkonfermati. (122) Ġie segwit l-istess metodu rigward il-prezzijiet tal-gass. Paragun wera li l-prezzijiet tal-gass mitluba lill-esportaturi Ukraini mill-fornituri tagħhom li huma proprjetà ta’ l-Istat u/jew irregolati mill-Istat kienu madwar nofs il-prezzijiet fir-Rumanija u wkoll konsiderevolment aktar baxxi mill-prezzijiet medji mitluba fil-Komunità għall-gass lill-istess kategorija ġenerali ta’ klijenti. (123) Waqt l-IP, l-Ukraina ġabet parti kbira mill-provvisti tal-gass tagħha mir-Russja. Fir-rapport annwali tagħha għall-2004, l-OAO Gazprom iddikjarat li: ‘Peress li forniet il-gass lill-Istati tas-CIS, l-OAO «Gazprom» segwiet l-għan strateġiku ewlieni tagħha li tipprovdi ambjent għat-tranżitu bla xkiel tal-gass Russu lejn l-Ewropa mit-territorju tagħhom’ u wkoll li: ‘Fis-sena tar-rappurtaġġ 84.9 % mill-ammont totali tal-gass fornut lill-Ukraina […] kien meqjus bħala ħlas għas-servizzi ta’ tranżitu’. Għaldaqstant, il-prezz ta’ l-esportazzjoni tal-gass mir-Russja għall-Ukraina ma setax jagħmilha ta’ bażi xierqa għall-paragun biex jiġi determinat jekk il-prezzijiet tal-gass imħallsa mill-esportaturi Ukraini jirriflettux jew le l-ispiża assoċjata mal-produzzjoni u mal-bejgħ tal-gass mixtri, peress li dan il-prezz ta’ l-esportazzjoni seta’ ġie influwenzat mill-ftehim tal-kummerċ bi tpartit. (124) Aktar minn hekk, il-prezzijiet imħallsa mill-produtturi li jesportaw Ukraini ġew ipparagunati mal-prezz medju ta’ l-esportazzjoni mir-Russja lejn l-Ewropa tal-Punent u tal-Lvant, kif ġie ddeterminat aktar ’il fuq, kif ukoll mal-prezzijiet medji tal-gass fl-Amerika ta’ Fuq, li ġew iddeterminati bl-użu ta’ l-indiċi Nymex Henry Hub għall-gass. Fiż-żewġ każi nstab li kienu konsiderevolment iktar baxxi. (125) Minħabba dak li ssemma aktar ’il fuq, ġie konkluż li l-prezzijiet tal-gass imħallsa mill-produtturi li jesportaw Ukraini, li kienu f’relazzjoni diretta mal-prezzi ta’ l-esportazzjoni ddikjarat mill-OAO Gazprom għall-esportazzjonijiet lejn l-Ukraina u li nstab li hemm probabbiltà kbira li kienu influwenzati minn ftehim eżistenti ta’ kummerċ bi tpartit, ma kinux jirriflettu raġonevolment l-ispejjeż assoċjati mal-produzzjoni u mal-bejgħ tal-gass mixtri. (126) Għal darb’oħra t-tliet esportaturi Ukraini li kkooperaw opponew dawn il-konklużjonijiet u qalu li l-ispejjeż irrapportati fir-rekords tal-kontabilità tagħhom rriflettew il-prezz effettivament imħallas lill-fornituri tagħhom tal-gass. Madankollu, l-argumenti mressqa ma setgħux jirribattu l-konklużjonijiet t’aktar ’il fuq, peress li l-prezz tal-gass fornut mir-Russja lill-Ukraina kien affetwat b’mod sinifikanti minn ftehim li kien hemm waqt l-IP dwar it-tranżitu tal-gass mill-Ukraina, kif kien ikkonfermat mir-rapport annwali għall-2004 ta’ l-“OAO Gazprom”. (127) Għaldaqstant, kif provdut fl-Artikolu 2(5) tar-Regolament bażiku, l-ispejjeż ta’ l-elettriku u tal-gass tal-produtturi li jesportaw Ukraini kienu aġġustati biex jirriflettu raġonevolment l-ispejjeż assoċjati mal-produzzjoni u mal-bejgħ ta’ l-elettriku u tal-gass waqt l-IP. L-aġġustament kien ibbażat fuq medja tal-prezzijiet osservati waqt l-IP fir-Rumanija, pajjiż b’ekonomija tas-suq li wkoll jimporta l-gass mir-Russja, u qiegħed bejn wieħed u ieħor fl-istess distanza miż-żoni tal-gass Russi. Il-prezz medju għar-Rumanija kien ibbażat fuq id-data vverifikata miġbura mill-produtturi li jesportaw Rumeni tal-prodott ikkonċernat. Ta’ min jinnota li dan il-prezz medju mhux differenti b’mod sinifikanti mill-prezz medju ta’ l-esportazzjoni tal-gass li ġie ddeterminat aktar ’il fuq għar-Russja. (128) Esportatur wieħed qal li l-marġni ta’ profitt użat biex jinbena il-valur normali kien differenti mill-profitt medju li sar minn dan l-esportatur fuq il-bejgħ fis-suq domestiku, u kien għoli wisq. Din id-dikjarazzjoni kellha tiġi rifjutata peress li l-profitt użat biex jinbena l-valur normali kien dak ikkalkulat skond id-dispożizzjoni applikabbli, jiġifieri l-ewwel sentenza ta’ l-Artikolu 2(6) tar-Regolament bażiku. Fi kliem ieħor, il-marġni ta’ profitt użat kien daqs il-marġni ta’ profitt li għandu x’jaqsam mal-produzzjoni u mal-bejgħ, matul il-kummerċ normali, tal-prodotti simili fis-suq domestiku Ukrain. Ġie kkalkulat fuq il-bażi ta’ l-informazjzoni mressqa mill-kumpanija fir-risposta tagħha għall-kwestjonarju u seta’ jiġi verifikat. 3.5.4. Il-prezz ta’ l-esportazzjoni (129) Żewġ gruppi ta’ produtturi li jesportaw għamlu l-maġġoranza vasta tal-bejgħ mill-esportazzjoni tagħhom permezz ta’ kumpanija kummerċjali relatata li kienet tinsab f’pajjiż terz. Il-prezz ta’ l-esportazzjoni għal dawk iż-żewġ gruppi ta’ produtturi li jesportaw kien stabbilit fuq il-bażi tal-prezzijiet tal-bejgħ mill-ġdid tal-kumpaniji kummerċjali relatati lill-ewwel klijenti indipendenti fil-Komunità, ħlief għall-ftit transazzjonijiet li jikkorrispondu għal bejgħ dirett ta’ dawk il-produtturi li jesportaw lil klijenti indipendenti fil-Komunità. Fil-każ ta’ l-aħħar, il-prezz ta’ l-esportazzjoni kien iddeterminat bħala l-prezz li effettivament tħallas jew jista’ jitħallas għall-prodott meta mibjugħ għall-esportazzjoni mill-Ukraina lill-Komunità. (130) Produttur li jesporta ieħor għamel il-bejgħ kollu tiegħu lil klijenti indipendenti fil-Komunità, u għalhekk il-prezz ta’ l-esportazzjoni kien stabbilit, kif inhu deskritt fil-premessa (46), fuq il-prezz effettivament imħallas jew li jista’ jitħallas għall-prodott meta mibjugħ għall-esportazzjoni mill-Ukraina lill-Komunità. 3.5.5. Il-paragun (131) Saru aġġustamenti, fejn kien xieraq, skond l-Artikolu 2(10) tar-Regolament bażiku, fir-rigward ta’ l-iskonti għall-ispejjeż tat-trasport, ta’ l-assigurazzjoni, ta’ l-immaniġjar, tat-tagħbija, u għall-ispejjeż anċillari, għall-kreditu, u għall-kummissjonijiet. (132) Għaż-żewġ gruppi ta’ produtturi li jesportaw li għaddew il-parti l-kbira tal-bejgħ tagħhom permezz ta’ kummerċjanti relatati, sar aġġustament għall-prezz ta’ l-esportazzjoni skond l-Artikolu 2(10)(i) tar-Regolament bażiku, fil-każijiet fejn il-bejgħ sar permezz ta’ dawn il-kummerċjanti relatati, peress li dawn il-kummerċjanti relatati kellhom funzjonijiet simili għal dawk ta’ aġent li jaħdem fuq bażi ta’ kummissjoni. Il-livell tal-kummissjoni ġie kkalkulat fuq il-bażi ta’ evidenza diretta li tindika l-eżistenza ta’ funzjonijiet ta’ din ix-xorta. F’dan il-kuntest, fil-kalkulazzjoni tal-kummissjoni, tqies l-infiq SGA li daħlu għalih il-kummerċjanti relatati biex ibiegħu l-prodott ikkonċernat li kien prodott minn produtturi Ukraini, flimkien ma’ marġni raġonevoli ta’ profitt. Dan ta’ l-aħħar kien ibbażat fuq medja mgħobbija (bil-komponenti ta’ medja ta’ fatturi) tal-marġnijiet ta’ profitt għall-bejgħ ta’ prodotti simili lil klijenti mhux relatati li nstab għat-tliet importaturi mhux relatati fil-Komunità li kkooperaw ma’ l-investigazzjoni u li ressqu informazzjoni li kienet ivverifikata. (133) Iż-żewġ gruppi ta’ esportaturi kkontestaw il-kalkulazzjoni li saret mill-Kummissjoni u argumentaw li l-marġni ta’ profitt użat f’dan l-aġġustament kien eċċessiv. Grupp wieħed ta’ esportaturi allegaw li wieħed mill-importaturi mhux relatati importa u biegħ mill-ġdid tip wieħed biss ta’ tubi, li ma kienx jinbiegħ fil-KE mill-esportatur Ukrain. Barra minn hekk, iż-żewġ gruppi ta’ esportaturi ddikjaraw li l-marġni ta’ profitt medju kkalkulat, ibbażat fuq il-figuri provduti mit-tliet importaturi mhux relatati li kkoperaw fil-Komunità, ma kienx raġonevoli, ladarba l-marġni ta’ profitt medju u mgħobbi (bil-komponenti ta’ medja ta’ fatturi) li nstab kien ogħla mill-profitt immirat ta’ l-industrija Komunitarja. (134) F’dan ir-rigward, ta’ min jinnota li l-asserzjoni li l-marġni ta’ profitt użat biex jiġi bbażat dan l-aġġustament kien ogħla mill-profitt immirat ta’ l-industrija Komunitarja mhux rilevanti. Iż-żewġ marġnijiet ta’ profitt jiġu stabbiliti f’kuntest differenti u jaqdu finijiet differenti. Barra minn hekk, ma jippruvax li l-marġni ta’ profitt li ntuża ma kienx raġonevoli. Fil-każ preżenti, ta’ min ifakkar li l-marġni ta’ profitt użat kien ibbażat fuq informazzjoni vverifikata li tressqet minn kumpaniji li kkooperaw u li għandha x’taqsam ma’ l-IP. Barra minn hekk, ma ġiet provduta l-ebda evidenza dwar kif it-tipi tal-prodotti simili mibjugħa minn dawn il-kumpaniji li kkooperaw kienu se jippreġudikaw il-kalkulazzjoni tal-marġni ta’ profitt. F’dawn iċ-ċirkostanzi, skond l-Artikolu 2(10)(i), inżamm l-aġġustament għall-bejgħ li sar permezz tal-kumpaniji kummerċjali relatati. (135) Barra minn hekk, wara l-kumment li wasslu mingħand l-esportaturi, ġew korretti xi żbalji klerikali u l-marġnijiet tad-dumping ġew ikkalkulati mill-ġdid għal din ir-raġuni. 3.5.6. Il-marġni tad- dumping (136) Il-paragun bejn il-valur normali u l-prezz ta’ l-esportazzjoni wera l-eżistenza tad- dumping . Il-marġnijiet tad- dumping espressi bħala persentaġġ tal-prezz ta’ importazzjoni tas-CIF fil-fruntiera Komunitarja, bid-dazju mhux imħallas, huma kif ġej: Kumpanija | Marġni tad-dumping | OJSC Dnepropetrovsk Tube Works | 12.3 % | CJSC Nikopolsky Seamless Tubes Plant Niko Tube u OJSC Nizhnedneprovsky Tube Rolling Plant | 25.1 % | CJSC Nikopol Steel Pipe Plant Yutist | 25.7 % | (137) Peress li l-livell ta’ kooperazzjoni kien għoli (iktar minn 80% ta’ l-esportazzjonijiet tal-prodott ikkonċernat mill-Ukraina lejn il-Komunità), u ma kien hemm l-ebda raġuni biex wieħed jaħseb li kwalunkwe produttur li jesporta astjena deliberattament mill-kooperazzjoni, il-marġni residwali applikabbli għall-esportaturi l-oħra kollha fl-Ukraina ġie stabbilit fl-istess livell bħal dak li ġie stabbilit għall-produttur li jesporta li kkoopera CJSC Nikopol Steel Pipe Plant Yutist, jiġifieri 25.7 %. 4. Il-ħsara 4.1 Il-produzzjoni Komunitarja (138) Fi ħdan il-Komunità, il-prodott ikkonċernat huwa magħruf li jiġi mmanifatturat minn tmien produtturi li f’isimhom tressaq l-ilment. Dawn jinsabu fil-Ġermanja, fl-Italja, fi Spanja, fi Franza u fl-Awstrija u jirrapreżentaw 62 % mill-produzzjoni Komunitarja li waqt l-IP laħqet iż-2 618 771 tunnellata metrika. (139) Aktar minn hekk, fl-istadju inizjali kien hemm tnax-il produttur Komunitarju magħruf li ma kinux qed jagħmlu l-ilment, li jinsabu fir-Renju Unit, fil-Polonja, fir-Repubblika Ċeka, fl-Iżvezja, fl-Italja u fis-Slovakkja. Kienu kkuntattjati wkoll produtturi Komunitarji oħra li ma kinux magħrufa fl-istadju inizjali li prinċipalment kienu jinsabu fl-Istati Membri l-ġodda. Tnejn minn dawn il-produtturi biss ressqu l-informazzjoni bażika dwar il-produzzjoni u l-bejgħ tal-prodott simili għall-perjodu meqjus. Fuq din il-bażi, il-produzzjoni Komunitarja tal-prodott simili waqt l-IP laħqet iż-2 618 771 tunnellata metrika. 4.2 L-industrija Komunitarja (140) Dawn il-produtturi Komunitarji li ġejjin appoġġjaw l-ilment: -Benteler Stahl/Rohr, Paderborn, il-Ġermanja -Dalmine S.p.A., Bergamo, l-Italja -Rohrwerk Maxhütte GmbH, Sulzbach-Rosenberg, il-Ġermanja -Tubos Reunidos S.A., Amurrio, Spanja -Vallourec & Mannesmann France S.A, Boulogne Billancourt, Franza -V&M Deutschland GmbH, Düsseldorf, il-Ġermanja -Voest Alpine Tubulars GmbH, Kinderberg-Aumuehl, l-Awstrija (141) Peress li dawn it-tmien produtturi Komunitarji li qed jikkooperaw u li qed jagħmlu l-ilment jirrappreżentaw 61 % mill-produzzjoni Komunitarja tal-prodott ikkonċernat, huma jikkostitwixxu l-industrija Komunitarja fi ħdan it-tifsira ta’ l-Artikoli 4(1) u 5(4) tar-Regolament bażiku. (142) Ta’ min jinnota li wieħed mill-produtturi li qed jagħmlu l-ilment (Dalmine) huwa relatat ma’ wieħed mill-produtturi li jesportaw Rumeni li kkooperaw (Silcotub) u importa l-prodott ikkonċernat minn dan ta’ l-aħħar. Madankollu, ġie vverifikat li dawn l-importazzjonijiet kienu limitati meta pparagunati mal-volum ta’ produzzjoni tad-Dalmine u prinċipalment biex tkun ikkomplementata l-gamma ta’ prodotti tiegħu. Għaldaqstant, ġie konkluż li din ir-relazzjoni ma kinitx tali li teskludi l-produttur Komunitarju mid-definizzjoni ta’ l-industrija Komunitarja. 4.3 Il-konsum Komunitarju (143) Il-konsum Komunitarju ġie stabbilit fuq il-bażi tal-volum ta’ bejgħ fis-suq Komunitarju tal-ħames produtturi Komunitarji li ttieħdu bħala kampjun u mill-produtturi l-oħra kollha fil-Komunità li ressqu informazzjoni ta’ din ix-xorta flimkien ma’ l-importazzjonijiet mill-pajjiżi terzi kollha taħt il-Kodiċijiet NM rilevanti skond l-Eurostat. (144) Fuq il-bażi ta’ din id-data, instab li matul il-perjodu meqjus, il-konsum naqas bi 8 % minn 2 149 024 tunnellata metrika fl-2001 għal 1 985 361 tunnellata metrika fl-2004. L-ewwelnett, il-konsum naqas b’mod konsiderevoli b’14 % fl-2002 meta pparagunat ma’ l-2001 u baqa’ stabbli fl-2003 biex reġa’ tela’ fl-2004, meta laħaq il-1 985 361 tunnellata metrika. Il-konsum ta’ l-SPT huwa relatat maċ-ċiklu ekonomiku ġenerali u partikolarment ma’ l-iżviluppi fis-settur taż-żejt u tal-gass. Iż-żjieda fil-konsum fl-IP tista’ tiġi spjegata mill-fatt li l-prezzijiet għoljin taż-żejt u tal-gass fl-2004 inkoraġġew l-investimenti f’dawn is-setturi u għaldaqstant żiedu d-domanda għal ċerti STPs. Tabella 1 2001 | 2002 | 2003 | 2004 (IP) | Il-konsum Komunitarju (tunnellati metriċi) | 2 149 024 | 1 855 723 | 1 851 502 | 1 985 361 | Indiċi | 100 | 86 | 86 | 92 | 4.4 L-importazzjonijiet ta’ l-SPT mill-pajjiżi kkonċernati L-akkumulazzjoni (145) Il-Kummissjoni qieset jekk l-effett ta’ l-importazzjonijiet ta’ l-SPT li joriġinaw fil-Kroazja, fl-Ukraina, fir-Rumanija u fir-Russja għandux jiġi vvalutati b’mod kumulattiv jew le skond l-Artikolu 3(4) tar-Regolament bażiku. Il-marġni tad-dumping u l-volum ta’ l-importazzjonijiet (146) Kif ġie indikat aktar ’il fuq, l-investigazzjoni preżenti wriet li l-marġnijiet medji tad- dumping li ġew stabbiliti għal kull wieħed mill-erba’ pajjiżi kkonċernati qegħdin aktar ’il fuq mil-limitu de minimis kif inhu ddefinit fl-Artikolu 9(3) tar-Regolament bażiku, u li l-volum ta’ l-importazzjonijiet minn kull wieħed minn dawn il-pajjiżi mhux negliġibbli fis-sens ta’ l-Artikolu 5(7) tar-Regolament bażiku (l-ishma rispettivi tas-suq tagħhom jilħqu il-1.3 % għall-Kroazja, l-4.3 % għar-Rumanija, l-4.6 % għall-Ukraina u l-11.3% għar-Russja fl-IP). Il-kundizzjonijiet tal-kompetizzjoni (147) Il-volumi ta’ l-importazzjoni żdiedu mill-pajjiżi kollha kkonċernati, ħlief mill-Ukraina li żammet l-importazzjonijiet tagħha fuq livell għoli matul il-perjodu meqjus. It-tendenzi fil-prezzijiet ta’ l-importazzjonijiet huma simili għall-pajjiżi kollha kkonċernati, u kienu b’mod sinifikanti irħas mill-prezzijiet ta’ l-industrija Komunitarja. Il-livelli medji tal-prezzijiet ta’ l-importazzjoni tal-pajjiżi kkonċernati kienu lkoll ferm ’l isfel mil-livell tal-prezz ta’ l-industrija Komunitarja. Il-prezzijiet ta’ l-importazzjoni mill-Kroazja, mill-Ukraina u mir-Rumanija kienu ġeneralment fl-istess livell. Ir-Russja kellha livelli ta’ prezzijiet ferm iktar baxxi li, però, jistgħu jkunu r-riżultat ta’ taħlita ta’ prodotti differenti esportati lejn il-Komunità. Kif issemma aktar ’il fuq, ġie stabbilit li l-prodott ikkonċernat importat mill-erba’ pajjiżi u l-prodott simili prodott u mibjugħ mill-industrija Komunitarja jaqsmu l-istess karatteristiċi bażiċi tekniċi, fiżiċi u kimiċi u l-istess użi aħħarija. Barra minn hekk, il-prodotti kollha kienu mibjugħa permezz ta’ kanali tal-bejgħ simili lill-istess klijenti u nstab li kienu qed jikkompetu ma’ xulxin. (148) Fuq il-bażi ta’ dak li ssemma aktar ’il fuq, ġie konkluż li ġew issodisfatti l-kundizzjonijiet kollha li jiġġustifikaw l-akkumulazzjoni ta’ l-importazzjonijiet ta’ l-SPT li joriġinaw fl-erba’ pajjiżi kkonċernati mill-investigazzjoni. (149) Uħud mill-produtturi li jesportaw fl-Ukraina u fir-Rumanija argumentaw li l-importazzjonijiet minn pajjiżhom m’għandhomx jiġu akkumulati ma’ dawk tal-pajjiżi l-oħra taħt investigazzjoni għall-analiżi tal-ħsara u tal-kawżalità peress li t-tendenzi fil-volumi ta’ l-importazzjoni kienu differenti. F’dan ir-rigward, ta’ min jinnota li t-tendenzi ta’ l-importazzjoni huma biss wieħed mill-ħafna parametri li jiġu eżaminati f’dan il-kuntest. Il-fatt li l-livelli ta’ importazzjoni mid-diversi pajjiżi mhumiex l-istess, fiha nfisha mhix raġuni għal dekumulazzjoni. Tabilħaqq, fil-premessa (147), kienu deskritti s-similaritajiet bejn l-importazzjonijiet mill-erba’ pajjiżi li kienu soġġetti għall-investigazzjoni. Fuq din il-bażi, u fin-nuqqas ta’ kwalunkwe indikazzjoni oħra dwar in-nuqqas ta’ kompetizzjoni, mhux possibbli li wieħed jiddistingwi l-effett ta’ l-importazzjonijiet minn dawn l-erba’ pajjiżi sempliċement fuq il-bażi tat-tendenzi rispettivi ta’ volum. Għall-kuntrarju, is-similaritajiet li ġew deskritti aktar ’il fuq ta’ min jagħmlilhom valutazzjoni kumulattiva. (150) Fil-każ preżenti, instab li għall-erba’ pajjiżi kollha, inklużi l-Ukraina u r-Rumanija, il-prodotti importati min-naħa waħda u l-prodotti li ġew magħmula fil-Komunità min-naħa l-oħra qasmu l-istess karatteristiċi bażiċi fiżiċi u/jew kimiċi (ara l-premessa (39) dwar il-prodott simili). Aktar minn hekk, l-importazzjonijiet minn kull wieħed mill-erba’ pajjiżi kienu sinifikanti, jiġifieri ’l fuq mil-limitu neġliġibbli kif inhu ddefinit fl-Artikolu 5(7) tar-Regolament bażiku. F’dan ir-rigward, ta’ min jinnota li l-importazzjonijiet mill-Ukraina u mir-Rumanija rrapreżentaw sehem mis-suq ta’ iktar minn 4.5% u 4.3% rispettivament. Fl-aħħarnett, u flimkien ma’ l-argumenti li ġew iddikjarati aktar ’il fuq, l-importazzjonijiet mill-erba’ pajjiżi kollha kienu b’mod sinifikanti irħas mill-prezzijiet ġejjin mill-industrija Komunitarja (minn 22 sa 43 %), bl-importazzjonijiet Ukraini u Rumeni jkunu irħas mill-prezzijiet ta’ l-industrija Komunitarja b’36 % u 22 % (ara aktar ’l isfel). Fuq il-bażi ta’ dak li ssemma aktar ’il fuq, qed jiġi konkluż li ġew sodisfatti l-kundizzjonijiet kollha għall-akkumulazzjoni ta’ l-importazzjonijiet mill-erba’ pajjiżi taħt investigazzjoni għall-fini ta’ analiżi tal-ħsara u tal-kawżalità. Għaldaqstant, it-talba għal dekumulazzjoni kellha tiġi rifjutata. Il-volum akkumulat u s-sehem mis-suq (151) L-importazzjonijiet mill-erba’ pajjiżi kkonċernati żdiedu minn 304 268 tunnellata metrika fl-2001 għal 426 186 tunnellata metrika fl-IP. Is-sehem magħqud mis-suq żdied minn 14.2% fl-2001 għal 21.5 % matul l-IP. Dan għandu jitqies fl-isfond ta’ konsum li qed jonqos. Tabella 2 2001 | 2002 | 2003 | 2004 (IP) | Importazzjonijiet (tunnellati metriċi) | 304 268 | 307 441 | 342 626 | 426 186 | Indiċi | 100 | 101 | 113 | 140 | Sehem mis-suq | 14.2 % | 16.6 % | 18.5 % | 21.5 % | Il-prezzijiet (152) Il-prezz medju mgħobbi (bil-komponenti ta’ medja ta’ fatturi) ta’ l-importazzjonijiet ta’ l-SPT li joriġinaw fl-erba’ pajjiżi żdied b’16 %, jiġifieri minn EUR 433 għal kull tunnellata metrika għal EUR 501 għal kull tunnellata metrika bejn l-2001 u l-IP. Bejn l-2001 u l-2002 il-prezzijiet inizjalment naqsu ftit bi 3 % minn EUR 433 għal EUR 418 u niżlu iktar fl-2003 għal EUR 397, biex wara dan żdiedu f’daqqa għal EUR 501, jiġifieri livell ferm ogħla milli fl-2001. Iż-żjieda fil-prezz fl-IP prinċipalment tista’ tiġi marbuta maż-żjieda fil-prezz tal-materja prima fl-IP. Tabella 3 2001 | 2002 | 2003 | 2004 (IP) | Il-prezz medju mgħobbi (bil-komponenti ta’ medja ta’ fatturi) tas-CIF fil-fruntiera Komunitarja (€/tunnellata metrika) | 433 | 418 | 397 | 501 | Indiċi | 100 | 97 | 92 | 116 | Il-bejgħ bi prezzijiet irħas (153) Għad-determinazzjoni tat-traħħis fil-prezzijiet, il-Kummissjoni analizzat data li tirreferi għall-IP. Il-prezzijiet tal-bejgħ rilevanti ta’ l-industrija Komunitarja kienu dawk lill-klijenti indipendenti, aġġustati fejn hemm bżonn għal livell qabel ma ġew inklużi x-xogħlijiet, jiġifieri l-ispejjeż tat-trasport fil-Komunità u wara li jitnaqqsu l-iskonti u t-tnaqqis fil-prezz. Il-prezzijiet għat-tipi differenti ta’ SPT iddefiniti fil-kwestjonarji ġew ipparagunati mal-prezzijiet tal-bejgħ mitluba mill-esportaturi, wara li jitħallsu l-iskonti, u aġġustati, fejn hemm bżonn, għas-CIF fil-fruntiera Komunitarja b’aġġustament xieraq għad-dazji ta’ l- anti-dumping u għall-ispejjeż ta’ wara l-importazzjoni. (154) Għall-kalkulazzjoni tal-marġnijiet tat-traħħis tal-prezzijiet medji u mgħobbija (bil-komponenti ta’ medja ta’ fatturi), tqiesu l-prezzijiet ta’ l-esportazzjoni tal-produtturi li kkooperaw u d-data mill-Eurostat. Waqt l-IP, il-marġni tat-traħħis medju u mgħobbi (bil-komponenti ta’ medja ta’ fatturi) kien ta’ 43 % għar-Russja, 36 % għall-Ukraina, 22 % għar-Rumanija u 26 % għall-Kroazja. 4.5 Il-qagħda ta’ l-industrija tal-Komunità (155) Skond l-Artikolu 3(5) tar-Regolament bażiku, l-eżami ta’ l-impatt ta’ l-importazzjonijiet li kienu soġġetti għal dumping fuq l-industrija Komunitarja inkluda evalwazzjoni tal-fatturi ekonomiċi kollha li huma rilevanti għall-istat ta’ l-industrija Komunitarja matul il-perjodu meqjus. Il-produzzjoni (156) Il-volum tal-produzzjoni wera tendenza simili għal dik tal-konsum, għalkemm it-tnaqqis matul l-2002 u l-2003 u l-irkupru matul l-IP kienu aktar evidenti f’termini relattivi mit-tnaqqis u l-irkupru tal-konsum matul l-istess perjodi. Naqas f’daqqa b’21%, minn 1 495 278 tunnellata metrika fl-2001 għal 1 174 414-il tunnellata metrika fl-2002. Fl-2003, il-volum tal-produzzjoni laħaq biss tliet kwarti tal-volum li kien prodott fl-2001. Madankollu, f’konformità mas-sitwazzjoni mtejba tad-domanda li rriżultat mill-attività ta’ investiment fl-industrija taż-żejt u tal-gass waqt l-IP, il-volum tal-produzzjoni reġa’ żdied u laħaq 1 290 258 tunnellata metrika fl-IP. Tabella 4 2001 | 2002 | 2003 | 2004 (IP) | Produzzjoni (tunnellati metriċi) | 1 495 278 | 1 174 414 | 1 126 188 | 1 290 258 | Indiċi | 100 | 79 | 75 | 86 | Il-kapaċità tal-produzzjoni u r-rati ta’ l-użu tal-kapaċità (157) Il-kapaċità tal-produzzjoni kienet stabbilita fuq il-bażi tal-kapaċità nominali ta’ l-unitajiet ta’ produzzjoni fil-pussess ta’ l-industrija Komunitarja, fejn tqiesu l-interruzzjonijiet fil-produzzjoni kif ukoll tal-fatt li f’ċerti każijiet parti mill-kapaċità kienet użata għal prodotti oħra li ġew manifatturati bl-istess linji ta’ produzzjoni. (158) Il-kapaċità tal-produzzjoni ta’ l-SPT baqgħet stabbli matul il-perjodu meqjus. Madankollu, ir-rati ta’ l-użu tal-kapaċità naqsu bi 12-il punt perċentwali minn 87% għal 75%, minħabba t-tnaqqis fil-volum tal-produzzjoni. Iż-żjieda fl-użu tal-kapaċità waqt l-IP hija riżultat taż-żjieda fil-volum tal-produzzjoni fl-IP fl-isfond ta’ kapaċità tal-produzzjoni stabbli. Tabella 5 2001 | 2002 | 2003 | 2004 (IP) | Kapaċità tal-produzzjoni (tunnellati metriċi) | 1 722 350 | 1 717 919 | 1 709 605 | 1 709 078 | Indiċi | 100 | 100 | 99 | 99 | Użu tal-kapaċità | 87 % | 68 % | 66 % | 75 % | L-istokks (159) Safejn għandhom x’jaqsmu l-istokks, il-maġġoranza l-kbira tal-produzzjoni ssir bħala reazzjoni għall-ordnijiet. Għalhekk, filwaqt li kienet osservata żjieda fl-istokks ta’ 13% matul il-perjodu meqjus, jitqies li f’dan il-każ li l-istokks ma kinux indikatur rilevanti ta’ ħsara. Tabella 6 2001 | 2002 | 2003 | 2004 (IP) | Stokks (tunnellati metriċi) | 95 032 | 100 471 | 90 979 | 107 521 | Indiċi | 100 | 106 | 96 | 113 | L-investimenti (160) Bejn l-2001 u l-IP, l-investimenti għall-produzzjoni tal-prodott simili naqsu minn EUR 66 852 644 għal EUR 26 101 700 u saru biss biex iżommu l-kapaċità tal-produzzjoni fuq il-livell korrenti tagħha u mhux bil-fini li jiżdied il-volum tal-produzzjoni. Tabella 7 2001 | 2002 | 2003 | IP | Investimenti (EUR) | 66 852 644 | 56 581 829 | 45 518 515 | 26 101 700 | Indiċi | 100 | 85 | 68 | 39 | Il-bejgħ u s- sehem mis-suq (161) Instab li l-bejgħ ta’ l-industrija Komunitarja lill-klijenti relatati sar bil-prezzijiet tas-suq u għalhekk dak il-bejgħ tqies ukoll fl-analiżi tal-bejgħ u tas-sehem mis-suq ta’ l-industrija Komunitarja. (162) Il-bejgħ ta’ l-SPT bħala volum fis-suq Komunitarju naqas minn 862 054 tunnellata metrika fl-2001 għal 725 145 tunnellata metrika fl-2002, jiġifieri b’16%, u aktar għal 683 985 tunnellata metrika fl-2003, fejn skond l-industrija Komunitarja d-domanda kienet eċċezzjonalment baxxa. Matul l-IP, il-bejgħ reġa’ qabad u laħaq 729 555 tunnellata metrika, li xorta waħda għadu ferm inqas mil-livell ta’ l-2001. (163) Filwaqt li l- bejgħ ta’ l-SPT bħala volum fis-suq Komunitarju naqas bi 15% mill-2001 sa l-IP, fl-istess ħin, il-konsum Komunitarju naqas biss bi 8% u b’hekk l-industrija Komunitarja ġarrbet telf fis-sehem mis-suq ta’ 3 punti perċentwali. Is-sehem mis-suq niżel minn 40.1% fl-2001 għal 36.7% fl-IP. Tabella 8 2001 | 2002 | 2003 | IP | Bejgħ fil-KE (tunnellati metriċi) | 862 54 | 725 145 | 683 985 | 729 555 | Indiċi | 100 | 84 | 79 | 85 | Sehem mis-suq | 40.1 % | 39.1 % | 36.9 % | 36.7 % | Il-prezzijiet (164) Il-prezz tal-bejgħ medju għal kull unità ta’ l-industrija Komunitarja żdied b’10% matul il-perjodu meqjus minħabba ż-żjieda fl-ispiża tal-materja prima, li kellha impatt fuq l-industrija kollha. (165) Wara żjieda fil-prezzijiet medji ta’ 4% minn EUR 672 fl-2001 għal EUR 701 fl-2002, il-prezzijiet niżlu fl-aktar livell baxx ta’ EUR 651 fl-2003, biex imbagħad reġgħu żdiedu b’mod konsiderevoli fl-IP meta laħqu EUR 736. (166) Jiddependi mill-proċess ta’ produzzjoni, l-industrija Komunitarja jew użat fdal jew billetti u ingotti bħala materja prima għall-produzzjoni ta’ l-SPT. Il-materja prima hija l-komponent prinċipali li jgħolli l-ispejjeż fl-ispiża tal-produzzjoni ta’ l-SPT u għandha impatt dirett fuq l-iżvilupp tal-prezzijiet tal-bejgħ. Filwaqt li fl-2001 u fl-2002 il-materja prima ammontat għal 35% ta’ l-ispiża sħiħa tal-produzzjoni ta’ l-SPT ta’ l-industrija Komunitarja u għal 38% fl-2003, waqt l-IP l-ispiża għall-materja prima diġà rrappreżentat 47% ta’ l-ispiża sħiħa. (167) Tabilħaqq, instab li l-prezzijiet medji tal-materja prima żdiedu f’daqqa matul l-2004, li kien rifless kemm fil-prezzijiet tal-bejgħ ogħla ta’ l-industrija Komunitarja u bl-istess mod fil-prezzijiet ta’ l-importazzjoni ogħla. Tabella 9 2001 | 2002 | 2003 | IP | Prezz medju mgħobbi (bil-komponenti ta’ medja ta’ fatturi) (€/tunnellata metrika) | 672 | 701 | 651 | 736 | Indiċi | 100 | 104 | 97 | 110 | Il-profitabilità u l-ħruġ u d-dħul tal-flus (168) Matul il-perjodu meqjus il-profitabilità medja mgħobbija (bil-komponenti ta’ medja ta’ fatturi) fuq id-dħul nett ta’ l-industrija Komunitarja naqas f’daqqa minn 3% fl-2001 għal -10% fl-IP. It-tendenza fil-profitabilità ma tiżviluppax skond it-tendenza fil-valur tal-bejgħ. Il-profitabilità tal-prodott ikkonċernat kienet tabilħaqq aktar negattiva matul l-IP milli fi kwalunkwe sena mit-tliet snin ta’ qabel, filwaqt li l-bejgħ effettivament żdied fl-IP meta pparagunat mal-livelli fl-2002 u l-2003. Ir-raġuni għal dan l-iżvilupp hija li ż-żjieda fil-prezzijiet tal-materja prima ma setgħetx tkun riflessa kompletament fil-prezzijiet tal-bejgħ. Tabilħaqq, l-ispejjeż aktar għoljin tal-materja prima ma setgħux jiġu mgħoddija lill-klijenti aħħarija minħabba l-livell baxx tal-prezzijiet ta’ l-importazzjonijiet mill-pajjiżi kkonċernati. Tabella 10 2001 | 2002 | 2003 | IP | Marġni ta’ profitt ta’ qabel it-taxxa | 3 % | -9 % | -5 % | -10 % | (169) L-industrija Komunitarja ġġenerat dħul u ħruġ ta’ flus negattiv ta’ EUR -16 735 140 matul l-IP. Il-likwidità ta’ l-industrija Komunitarja saret negattiva ħafna fl-2003, biex imbagħad is-sitwazzjoni tad-dħul u l-ħruġ tal-flus tjiebet xi ftit, għalkemm baqgħet ’il bogħod milli terġa’ tilħaq livell pożittiv. Id-dħul u l-ħruġ tal-flus kellu jiġi kkalkulat fuq il-bażi tal-profitt nett qabel it-taxxa għall-prodott mibjugħ fi u barra mill-Komunità li kien pożittiv fl-2002 (EUR 26 miljun) imma nbidel f’telf nett kbir fl-2003 (nieqes 86 miljun) li jispjega n-niżla kbira fid-dħul u l-ħruġ tal-flus bejn l-2002 u l-2003. It-tendenza fid-dħul u l-ħruġ tal-flus ma żviluppatx skond it-tendenza fil-profitabilità bħala deprezzament, li hija tipikament għolja għal din l-industrija b’intensità ta’ kapital, naqas bejn l-2002 u l-2003 minn EUR 51 795 853 għal EUR 48 276 850, iżda reġa’ żdied fl-IP għal EUR 58 820 712. Madankollu, is-sitwazzjoni tad-dħul u l-ħruġ tal-flus baqgħet negattiva matul l-IP. Tabella 11 2001 | 2002 | 2003 | IP | Id-dħul u l-ħruġ tal-flus (EUR) | 68 221 405 | 83 464 355 | -35 612 924 | -16 735 140 | Indiċi | 100 | 122 | -52 | -25 | Il-profitt fuq l-assi netti (170) Il-profitt fuq l-assi netti kien ikkalkulat billi l-profitt nett ta’ qabel it-taxxa tal-prodott simili mibjugħ fi u barra mill-Komunità ġie espress bħala persentaġġ tal-valur nett kif imniżżel fil-kotba tal-kumpanija ta’ l-assi ffissati allokati lill-prodott simili mibjugħ fi u barra mill-KE. L-iżvilupp negattiv ta’ dan l-indikatur wara l-2001 huwa kkawżat min-naħa waħda, minn investimenti li qed jonqsu fil-prodott simili mill-2001 sa l-IP, u, min-naħa l-oħra, mill-profitt ta’ qabel it-taxxa tal-prodott simili mibjugħ fi u barra l-Komunità, li kien għadu pożittiv fl-2001 u fl-2002, imma sar negattiv fl-2003. Il-profitt fuq l-assi għalkemm tjieb fl-IP meta pparagunat ma’ l-2003, xorta laħaq biss -11% matul l-IP. Il-figura tal-profitt li ntużat biex jiġi ddeterminat dan il-fattur kienet il-profitt miksub kemm mill-bejgħ domestiku kif ukoll mill-bejgħ mill-esportazzjoni ta’ l-industrija Komunitarja. Dan kien neċessarju għaliex l-assi ntużaw għaż-żewġ kanali tal-bejgħ u allokazzjoni għall-assi kienet impossibbli. Tabella 12 2001 | 2002 | 2003 | IP | Profitt fuq l-assi netti | 10 % | 6 % | -18 % | -11 % | Il-ħila li jinġabar kapital (171) Bl-eċċezzjoni ta’ kumpanija waħda, ma kien hemm l-ebda pretensjoni mill-industrija Komunitarja jew indikazzjoni li l-industrija Komunitarja ltaqgħet ma’ problemi biex tiġbor kapital għall-attivitajiet tagħha u għalhekk kien konkluż li l-industrija Komunitarja, kollha kemm hi, kienet f’pożizzjoni li tiġbor kapital għall-attivitajiet tagħha matul il-perjodu kollu kkunsidrat. L-impjiegi u l-pagi (172) L-impjiegi fl-industrija Komunitarja naqsu bi 13% u l-ispiża tax-xogħol naqset b’9% matul il-perjodu meqjus. Tabella 13 2001 | 2002 | 2003 | IP | Impjegati | 6 058 | 5 424 | 5 276 | 5 245 | Indiċi | 100 | 90 | 87 | 87 | Spiża tax-xogħol (EUR/sena) | 275 296 896 | 251 059 144 | 244 153 692 | 249 190 971 | Indiċi | 100 | 91 | 89 | 91 | Il-produttività (173) Il-produttività mkejla f’riżultat (produzzjoni) għal kull impjegat fis-sena ammontat għall-istess livell fl-IP bħal fl-2001, wara tnaqqis fl-2002 u fl-2003. Tabella 14 2001 | 2002 | 2003 | IP | Produttività (tunnellati metriċi/impjegat) | 247 | 217 | 213 | 246 | Indiċi | 100 | 88 | 86 | 100 | It-tkabbir (174) Filwaqt li l-konsum Komunitarju naqas bi 8% bejn l-2001 u l-IP, il-volum tal-bejgħ ta’ l-industrija Komunitarja lil klijenti mhux relatati u relatati naqas bi 15%. Min-naħa l-oħra, is-sehem mis-suq ta’ l-importazzjonijiet mill-erba’ pajjiżi kkonċernati tela’ b’7.3 punti perċentwali. B’hekk, il-bejgħ mill-industrija Komunitarja naqas ferm aktar f’daqqa mid-domanda matul il-perjodu meqjus. Il-kobor tal-marġni tad-dumping u l-irkupru mid-dumping tal-passat (175) Fejn jikkonċerna l